Banjir: Jelebu daerah terbaharu dinaiki air di Negeri Sembilan
Oleh ZAKKINA WATI AHMAD TARMIZI

18 Disember 2021, 11:54 pm
JELEBU – Sebuah Pusat Pemindahan Sementara (PPS) iaitu di Balai Raya Kampung Juntai dekat sini telah dibuka susulan kampung berkenaan mula dinaiki air dan terdapat beberapa sungai berdekatan yang sudah melepasi tahap bahaya.
Setakat malam ini, selain kampung berkenaan, dua lagi iaitu di Kampung Puom di Chennah dan Ulu Klawang turut dinaiki air.
Pegawai Pertahanan Awam Daerah Jelebu, Lt (PA) Md. Marisa Aminuddin berkata, pihaknya telah mengenal pasti beberapa kawasan yang mula dinaiki air dan telah memastikan pergerakan anggota ke lokasi terlibat.
“Pihak kami mengambil maklum beberapa kawasan di daerah Jelebu mula dinaiki air susulan hujan lebat dan terdapat air sungai yang sudah melimpah melepasi tebing.
“Terdapat sebuah PPS dibuka di Kampung Juntai manakala sebuah lagi berkemungkinan dibuka di Kampung Puom, Chennah manakala, di Ulu Klawang kami masih memantau keadaan semasa. Anggota saya sedang menuju ke lokasi berkenaan,” katanya ketika dihubungi malam ini.
Menurutnya, daerah Jelebu menjadi daerah terbaharu di negeri ini yang dilanda banjir apabila terdapat seramai 25 orang mangsa dari Kampung Juntai dipindahkan ke balai raya kampung berkenaan pada jam 8.10 malam tadi.

Kesemua mangsa yang dipindahkan membabitkan tujuh buah keluarga dari kampung berkenaan.
“Ia membabitkan tujuh lelaki dewasa, 12 wanita, dua kanak-kanak perempuan, tiga kanak – kanak lelaki dan seorang bayi perempuan.
“Keadaan ketika ini masih lagi hujan dan kesemua mangsa yang dipindahkan ketika ini dalam keadaan baik,” katanya.
Sementara itu, Majlis Pengurusan Komuniti Kampung (MPKK) Kampung Chennah, Rosmadi Arif berkata, pihaknya juga telah bersiap sedia membuka pusat pemindahan sementara berikutan air Sungai Kenaboi sudah melimpahi tebing.
“Saya juga difahamkan terdapat beberapa pengunjung sedang menginap di beberapa kem perkhemahan di kawasan Kenaboi dan saya telah membuka sebuah lokasi untuk menempatkan mereka untuk sementara. – K! ONLINE


Hujan lebat dua hari lumpuhkan Lembah Klang
Oleh KOSMO!

18 Disember 2021, 11:14 pm
PETALING JAYA – Hampir seluruh laluan dari ibu kota ke Shah Alam dan Klang ‘terputus’ ekoran banjir yang melanda beberapa kawasan sejak tengah hari tadi.
Tinjauan Kosmo! di Lebuh Raya Persekutuan petang tadi mendapati ribuan kenderaan terkandas dari kedua-dua arah Shah Alam ke Kuala Lumpur.
Selain lebuh raya terbabit, beberapa laluan lain turut ditutup kepada pengguna jalan raya melibatkan Lebuh Raya Lembah Klang Baru (NKVE), Lebuh Raya Utara-Selatan Hubungan Tengah (Elite), Plaza Tol Shah Alam serta Plaza Tol Bukit Raja.
Mengikut info di laman Twitter rasmi Lembaga Lebuhraya Malaysia (LLM), menunjukkan banjir di NKVE berlaku di Kilometer (KM) 8.3 arah Selatan dari Shah Alam ke Setia Alam menyebabkan semua lorong masih terhalang.

Begitu juga semua lorong NKVE KM 8.3 arah Utara dari Setia Alam ke Shah Alam turut terhalang.
Bagi Elite pula, semua lorong di KM 3.0 arah Utara dari Seafield ke Shah Alam serta KM 3.0 arah Selatan dari Shah Alam ke Seafield terhalang.

Semua lorong masuk di Plaza Tol Bukit Raja ditutup berikutan banjir di KM 8.7 arah utara dari Setia Alam ke Shah Alam sejak 3.36 petang tadi, manakala semua lorong di Plaza Tol Shah Alam turut ditutup sejak 2.29 petang.
Selain lebuh raya, beberapa kawasan sekitar Shah Alam turut terjejas dengan kejadian banjir antaranya Seksyen 13, Taman Sri Muda, TTDI Jaya, Setia Alam Johan Setia, Pandamaran, Klang, dan beberapa kawasan lain.
Turut terjejas ratusan gerai, kedai makan, kedai serbaneka, pasar raya dan taman perumahan sekitar Shah Alam dan Klang.
Kosmo! difahamkan banyak kawasan yang sebelum ini tidak pernah ditenggelami banjir kini lumpuh apabila hujan yang berterusan sejak dua hari lalu.
Turut dilaporkan juga, hampir seluruh hotel sepanjang laluan Lebuh Raya Persekutuan penuh ditempah orang ramai yang kebanyakannya terkandas untuk pulang ke Shah Alam dan Klang. -K! ONLINE


Banjir: Ribuan pengguna Lebuh Raya Persekutuan terkandas
Oleh HARRITH HISHAM

18 Disember 2021, 9:59 pm
PETALING JAYA – Ribuan pengguna lebuh raya daripada kedua-dua arah ke Shah Alam dan ke Kuala Lumpur terkandas ekoran banjir di laluan Lebuh Raya Persekutuan petang tadi.
Kejadian itu berlaku susulan daripada penutupan kecemasan Plaza Tol Shah Alam serta persimpangan lebuh raya berhampiran Stesen Komuter Batu 3.
Ketua Pegawai Operasi PLUS Malaysia Berhad (PLUS), Datuk Zakaria Ahmad Zabidi berkata, plaza tol tersebut ditutup pada pukul dua petang tadi berikutan banjir kilat.
“Susur keluar mandatori telah diaktifkan di Plaza Tol Subang dan Seafield bagi trafik menghala ke arah selatan dan utara. Laluan masuk di laluan Bukit Raja dan Setia Alam menghala ke Shah Alam juga ditutup.
“Pengguna lebuh raya yang terputus hubungan di antara Setia Alam dan Subang menghala ke Shah Alam serta Lebuh Raya ELITE dikehendaki membuat pusingan U kecemasan melalui akses sementara,” katanya menerusi kenyataan hari ini.
Dalam pada itu, pihak PLUS turut menyatakan kekesalan atas kesulitan yang timbul berikutan hujan lebat berterusan di kawasan itu.

“Plaza tol yang ditutup akan dibuka semula selepas kami mengesahkannya selamat untuk berbuat demikian.
“Pengguna jalan raya dinasihatkan untuk mematuhi papan tanda amaran dan arahan pihak berkuasa di lapangan,” ujarnya.
Orang ramai boleh mendapatkan maklumat terkini melalui laman web www.plus.com.my serta platform media sosial termasuk Facebook dan Twitter PLUS Malaysia. K!ONLINE.


PRN Sarawak: Kemenangan ini buat rakyat Sarawak- Abang Johari
Oleh MOHD RIDZAUDDIN ROSLAN

18 Disember 2021, 9:37 pm
KUCHING- Pengerusi Gabungan Parti Sarawak (GPS), Tan Sri Abang Johari Abang Openg menyifatkan kemenangan gabungan parti itu sebagai hadiah buat rakyat Bumi Kenyalang.
Menurutnya yang juga Ketua Menteri Sarawak, kemenangan tersebut membolehkan Sarawak berdiri sama rata dengan kemajuan di Semenanjung.
“Rakyat telah memberi mandat kepada kita, Sarawak akan diutamakan, ‘Sarawak first’.
“Kemenangan ini juga merupakan isyarat daripada rakyat bahawa kestabilan politik penting bagi meneruskan agenda pembangunan di Bumi Kenyalang,” katanya kepada pemberita selepas majlis pengumuman kemenangan GPS di sini tadi.
Katanya, mandat diberikan rakyat juga merupakan satu kuasa buat GPS bagi meneruskan pembangunan ekonomi yang mampan selain mengutamakan kebajikan sosial rakyat.
“Ia juga (kemenangan) satu isyarat tentang pentingnya kemakmuran semua kaum dalam pembangunan ke arah Sarawak 2030 tanpa mengira perbezaan etnik dan budaya.

“Terima kasih kepada semua rakyat Sarawak kerana memberikan keyakinan kepada GPS untuk terus memerintah negeri ini kearah lebih cemerlang,” jelasnya.
GPS berjaya membentuk kerajaan negeri Sarawak apabila memperoleh majoriti mudah sebanyak 45 kerusi setakat pukul 9 malam tadi. -K! ONLINE


Banjir: Wanita mohon bantuan keluarkan ayah stroke, rumah ditenggelami air
Oleh KOSMO!

18 Disember 2021, 10:15 pm
PETALING JAYA – Seorang wanita meminta bantuan orang ramai supaya menyelamatkan ayahnya ekoran rumah mereka yang terletak di Taman Sri Muda, Seksyen 25, Shah Alam dinaiki air.
Menerusi hantaran di laman Facebooknya, wanita dikenali sebagai Roseanne Sien itu memaklumkan bahawa ayahnya mengalami ‘stroke’ dan terlantar di atas katil.
Menurutnya, keadaan terkini air di dalam rumahnya berada pada paras pinggang.
“Dah hubungi talian kecemasan dan macam-macam talian tak dapat ‘go thru’.
“Sekarang bekalan elektrik telah diputuskan dan air paras pinggang. Ada sesiapa boleh hantar bantuan untuk keluar kerana ayah ‘stroke’,” katanya di laman Facebook sebentar tadi.
Menurut Roseanne, lokasi rumahnya adalah di Taman Sri Muda, Shah Alam.-K! ONLINE


Cium dahi ‘live’, Ariff Bahran dah nikah tiga bulan lalu
Oleh MOHD. HAIKAL ISA

18 Disember 2021, 10:37 pm
PETALING JAYA – Penyanyi muda Ariff Bahran membuat kejutan apabila bertindak mencium dahi seorang wanita pada siaran langsung acara Anugerah Drama Sangat (ADS) sebentar tadi.
Selepas menamatkan persembahan dengan Sarah Suhairi menyanyikan lagu berjudul Bicara Rasa, Ariff atau nama lengkapnya, Muhammad Ariff Bahran Ahmad Azhari  mengucup dahi wanita yang sebenarnya merupakan isterinya.
Perkara tersebut didedahkan pengacara acara terbabit, Nabila Huda yang tampil menjelaskan keadaan dan status terkini Ariff, 23.
“Wanita yang Ariff cium dahi tadi merupakan isteri yang sudah dikahwininya tiga bulan lalu,” jelas Nabila.
Bagaimanapun, perkara tersebut belum didedahkan sendiri oleh Ariff dan identiti sebenar isterinya masih belum diketahui secara terperinci oleh umum.
Sebelum ini, Ariff yang cukup dikenali menerusi lagu Kata Akhirmu mengakui sedang mengenali gadis dikenali sebagai Myra Ridzuan yang bekerja dalam produksi penerbitan beberapa tahun lalu.

Menurutnya, dia dan wanita berkenaan memang merupakan pasangan kekasih dan pihak keluarga masing-masing sudah sedia maklum tentang hubungan istimewa mereka.
“Dia memang kekasih saya dan perkongsian foto dibuat dalam Instagram adalah penjelasan hubungan kami serius,” katanya dalam satu temu bual bersama media sebelum ini.
ADS dianjurkan buat julung kalinya dan bersiaran langsung dari Pusat Dagangan Dunia Putra (PWTC) dan disiarkan menerusi stesen televisyen TV3. – K! ONLINE


Saringan Covid-19 dahulu sebelum ditempatkan di PPS
Oleh PETAH WAZZAN ISKANDAR

18 Disember 2021, 10:12 pm
PUTRAJAYA – Kementerian Kesihatan (KKM) akan melakukan saringan ke atas semua mangsa banjir sebelum ditempatkan di pusat pemindahan sementara (PPS) bagi mengekang penularan Covid-19.
Menterinya, Khairy Jamaluddin berkata, usaha itu adalah bagi mengelakkan wujudnya kluster Covid-19 dalam kalangan mangsa banjir yang ditempatkan di PPS.
Katanya, mangsa banjir yang bergejala, berisiko atau positif akan diasingkan bagi mengelakkan penularan jangkitan kepada mangsa banjir yang lain.
“Bagi kes positif akan diisolasi di Pusat Kuarantin dan Rawatan Covid-19 berisiko rendah (PKRC), PPS khas atau dirujuk ke hospital mengikut keperluan
“Mereka yang dikategorikan kontak rapat atau Pesakit Di bawah Pengawasan (PUS) akan dikuarantin di PPS Khas atau PPS yang sama tetapi di blok lain manakala mangsa banjir yang bergejala tetapi ujian saringan adalah negatif juga akan dikuarantin,” katanya dalam satu kenyataan hari ini.
Khairy berkata, semua mangsa banjir atau orang ramai perlu memainkan peranan dan sentiasa berwaspada serta mematuhi arahan pihak berwajib, khususnya keperluan untuk berpindah awal bagi mengelakkan sebarang kemalangan dan kehilangan nyawa.

Katanya, maklumkan status risiko Covid-19 kepada agensi tindak balas sekiranya disahkan positif atau dikenal pasti sebagai kontak rapat atau bergejala agar tindakan sewajarnya dapat diambil semasa proses pemindahan dan penyelamatan.
“Sentiasa patuh kepada prosedur operasi standard (SOP) dengan mengamalkan amalan norma baharu semasa proses pemindahan dan sepanjang tempoh berada di PPS serta elakkan daripada berkumpul beramai-ramai dalam kalangan mangsa banjir.
“Bagi golongan berisiko tinggi seperti wanita mengandung, warga emas serta mereka yang menghidap penyakit kronik seperti diabetes, darah tinggi dan pesakit hemodialisis yang memerlukan rawatan berkala, perancangan perlu dibuat termasuk menyediakan bekalan ubat untuk berpindah lebih awal supaya tidak terputus rawatan,” katanya.
Dalam perkembangan berkaitan, Khairy berkata, dua buah klinik kesihatan (KK) di Selangor iaitu KK Pelabuhan Klang dan KK Pulau Indah terjejas akibat banjir dan tidak dapat beroperasi susulan kejadian banjir melanda enam buah negeri di Kelantan, Terengganu, Pahang, Negeri Sembilan, Melaka dan Selangor sejak semalam.
“Sekiranya klinik-klinik kesihatan tersebut masih tidak dapat beroperasi pada hari Isnin ini, pihak KKM akan memaklumkan klinik alternatif yang berhampiran bagi meneruskan kesinambungan perkhidmatan kesihatan kepada masyarakat setempat,” katanya. – K! ONLINE


PRN Sarawak: Abang Johari angkat sumpah Ketua Menteri
Oleh MOHD RIDZAUDDIN ROSLAN

18 Disember 2021, 11:19 pm
KUCHING- Pengerusi Gabungan Parti Sarawak (GPS), Tan Sri Abang Johari Abang Openg selesai mengangkat sumpah sebagai Ketua Menteri Sarawak yang baharu malam ini.
Istiadat angkat sumpah itu dilafazkan dihadapan Yang Dipertua Negeri Sarawak, Tun Abdul Taib Mahmud di Astana Negeri Sarawak di sini sebentar tadi.
Abang Johari mengangkat sumpah sebagai Ketua Menteri Sarawak selepas gabungan parti berkenaan berjaya membentuk kerajaan dengan majoriti mudah.
Setakat pukul 10 malam tadi, GPS berjaya memenangi sebanyak 71 kerusi Dewan Undangan Negeri (DUN) pada Pilihan Raya Negeri (PRN) kali ini.
Terdahulu, Abang Johari bersama pemimpim GPS lain berada di Pusat Konvensyen Borneo Kuching bagi meraikan kemenangan GPS yang berjaya menerima mandat membentuk kerajaan. – K! ONLINE


[VIDEO] Mangsa banjir hampir dilanggar pacuan empat roda
Oleh MOHD YUNUS YAKKUB

18 Disember 2021, 9:27 pm
KLANG – Jika orang lain sibuk dengan masalah banjir, berlainan pula bagi sekumpulan individu yang menaiki sebuah kenderaan pacuan empat roda yang cuba melanggar orang harung banjir di Kampung Batu Belah di sini.
Insiden itu tular menerusi video berdurasi 33 saat memaparkan tindakan kurang ajar pacuan empat roda itu yang melakukan aksi berbahaya melanggar secara mengundur terhadap lima individu yang sedang mengharungi banjir.
Perbuatan biadab itu mengakibatkan kelima-lima individu dengan tiga daripada berbasikal terjatuh ke dalam air banjir setinggi paras paha.
“Oi gila ke,” kata individu yang terjatuh tersebut.
Seorang pengguna dikenali sebagai Raden berkata, kumpulan individu yang menaiki pacuan empat roda didakwa berada dalam keadaan mabuk.
“Bawa truck melulu dalam keadaan mabuk lepas itu orang marah, dia hendak langgar balik.

“Ramai lagi terkena dengan mereka di laluan tersebut,” katanya.
Sementara itu, bagi pengguna, Muhd. Hakim menyifatkan tindakan tersebut seperti tidak ‘menghormati’ suasana orang ramai yang terkesan akibat banjir.
“Adoi…ni laa first time dlm sejarah bnjir…dalam banjir pun boleh gaduh…. sepatutnye bantu membantu sesama sendiri… sekarang tengij macam dah rapuh plak,” jelasnya.
Malah, rata-rata yang turut marah dengan insiden itu menegaskannya seperti satu cubaan membunuh.
“Driver Hilux hitam tu, ada niat membunuh…Boleh buat laporan balai ni,” ujar Mphy Mj. -K!ONLINE


Pokok hempap 15 kenderaan, seorang lelaki terperangkap
Oleh FITRI HAZIM

18 Disember 2021, 8:39 pm
PETALING JAYA – Seorang lelaki berhadapan detik cemas apabila kenderaan yang dipandunya dihempap pokok tumbang bersama 15 kenderaan lain dan terperangkap dalam hujan lebat di tepi Jalan Tanjung, Bandar Sri Damansara di sini tadi.
Ketua Polis Daerah Petaling Jaya, Asisten Komisioner Mohd. Fakhrudin Abdul Hamid berkata, sepasukan bomba dari Balai Bomba dan Penyelamat bergegas ke lokasi kejadian sebaik Pusat Kawalan Ibu Pejabat Daerah Polis (IPD) Petaling Jaya menerima panggilan dari orang awam pada 12.51 tengah hari tadi.
“Siasatan awal pihak polis di lokasi, mendapati ada seorang lelaki tempatan berumur 30 tahun telah terperangkap di dalam sebuah jenis kereta kerana mangsa sedang memandu melalui jalan tersebut dalam keadaan hujan lebat.
“Mangsa telah selamat dikeluarkan oleh pihak Jabatan Bomba dan Penyelamat tanpa sebarang kecederaan,” katanya dalam satu kenyataan di sini hari ini.
Tambahnya, semua kenderaan yang terlibat dalam kejadian diminta tampil membuat laporan di balai polis berhampiran untuk siasatan lanjut. – K! ONLINE


Banjir: Tiga kawasan ke PJ ditutup
Oleh HARRITH HISHAM

18 Disember 2021, 8:35 pm
PETALING JAYA -Tiga kawasan di Petaling Jaya ditutup ekoran paras air meningkat akibat hujan berterusan.
Antara kawasan yang terlibat adalah bawah laluan bertingkat susur keluar Lapangan Terbang Subang (LTS), jalan menghala Lapang Sasar Subang dan laluan motosikal Lebuh Raya Persekutuan susur keluar LTS.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, orang ramai dinasihati agar tidak melalui laluan tersebut bagi mengelakkan daripada terperangkap.
“Susulan daripada kejadian cuaca yang kerap hujan, pihak polis akan membuat pemantauan di kawasan-kawasan yang berisiko untuk dinaiki air.
“Orang ramai yang mempunyai maklumat mengenai banjir di mana-mana kawasan di bawah pentadbiran Ibu Pejabat Polis (IPD) Petaling Jaya boleh menghubungi bilik gerakan di talian 03-79662176,” katanya dalam satu kenyataan tadi. – K!ONLINE


Banjir: Jauhi lokasi banjir elak terperangkap-Polis
Oleh ISKANDAR SHAH MOHAMED

18 Disember 2021, 8:32 pm
KLANG – Polis meminta penduduk empat daerah di negeri ini supaya menjauhi kawasan dilanda banjir bagi mengelak terperangkap dalam bencana alam itu.
Ia susulan kejadian melibatkan tiga mangsa yang terkandas di sebuah pangsapuri di sekitar Shah Alam petang tadi.
Ketua Polis Selangor, Datuk Arjunaidi Mohamed berkata, paras air di beberapa sungai didapati masih tinggi terutama di Klang dan Sepang.
Katanya, hasil pemantauan mendapati banjir masih berlaku setakat ini.
“Ia termasuk di daerah Shah Alam dan Kuala Langat yang turut mula mencatatkan peningkatan pemindahan mangsa,” katanya pada sidang akhbar di Balai Polis Pelabuhan Klang di sini, petang tadi.
Turut hadir, Ketua Polis Daerah Klang Selatan, Asisten Komisioner Cha Hoong Fong.

Justeru, Arjunaidi menasihatkan orang ramai supaya lebih berwaspada bagi mengelak kejadian tidak diingini berlaku. -K!ONLINE


Keberangkatan jemaah umrah Indonesia ditangguh sehingga 2022
Oleh KOSMO!

18 Disember 2021, 8:30 pm
JAKARTA – Pemerintah Indonesia mengumumkan penangguhan keberangkatan jemaah umrah negara berkenaan ke kota suci Mekah  sehingga tahun 2022, lapor laman berita Merdeka.com.
Pengumuman itu dilakukan susulan rayuan Presiden Joko Widodo (Jokowi) dan arahan Menteri Agama, Yaqut Choilil Qoumas supaya orang ramai tidak melancong ke luar negara. Perkara itu dibincangkan ketika pertemuan dengan Persatuan Penganjur Kembara Umrah (PPIU).
Ketua Pengarah Haji dan Umrah (PHU) di Kementerian Agama, Hilman Latief berkata, keputusan menangguhkan ibadah umrah itu adalah untuk mengutamakan perlindungan jemaah di tengah-tengah pandemik Covid-19 terutama selepas kemunculan varian baharu Omicron.
‘’Persatuan PPIU menyokong saranan pemerintah  untuk menangguhkan pelepasan ke luar negara. Biarpun rancangan umrah tertangguh lagi, semua pihak perlu faham bahawa pandemik masih belum berakhir, malah varian baharu telah muncul.
‘’Ada harapan pelepasan dilakukan walaupun jumlahnya berkurangan. Tetapi secara umumnya, persatuan PPIU memahami dan mematuhi rayuan untuk tidak ke luar negara,’’ jelasnya.
Beliau berharap rayuan larangan perjalanan ke luar negara bukan sahaja terpakai kepada jemaah umrah, tetapi juga kepada semua rancangan penerbangan ke luar negara.

Hilman menyambung, sebagai pengawal selia dan penyelia pelaksanaan ibadah umrah, Kementerian Agama terus berkoordinasi dengan semua pihak berkaitan untuk terus berusaha ke arah pelaksanaan umrah yang sihat dan selamat.
Pelaksanaan umrah ketika pandemik juga menjadi titik tolak pelaksanaan ibadah haji pada tahun 2022.
‘’Penangguhan ini sememangnya satu keputusan yang pahit. tetapi dilakukan untuk kebaikan bersama. Kami berharap semua dapat memahami dan semoga ada pengajaran daripada keputusan ini,’’ tegas Hilman. – Agensi


PRN Sarawak: Pewaris Tok Nan menang bergaya di DUN Tanjung Datu
Oleh MOHD RIDZAUDDIN ROSLAN

18 Disember 2021, 8:41 pm
KUCHING- Calon Gabungan Parti Sarawak (GPS), Azizul Annuar Adenan menang bergaya di kerusi Dewan Undangan Negeri (DUN) Tanjung Datu pada Pilihan Raya Negeri (PRN) Sarawak hari ini.
Azizul juga merupakan anak kepada bekas Ketua Menteri Sarawak, Allahyarham Tan Sri Adenan Satem berjaya memperoleh undi sebanyak 5,423 sekali gus mengalahkan tiga calon lain.
Calon Bebas, Cikgu Talip hanya memperoleh 261 undi; calon Parti Sarawak Bersatu (PSB), Jery’in Fauzi sebanyak 921 manakala calon Parti Bumi Kenyalang (PBK), Goem Anak Pijar dengan undian sebanyak 226.
Kemenangan Azizul disifatkan sebagai menyambung legasi kepimpinan ayahnya yang sebelum ini telah menabur bakti kepada penduduk di Tanjung Datu. -K! ONLINE


PRN Sarawak: GPS bentuk kerajaan dengan majoriti mudah
Oleh MOHD RIDZAUDDIN ROSLAN

18 Disember 2021, 9:00 pm
KUCHING- Gabungan Parti Sarawak (GPS) sekali lagi diberi mandat oleh pengundi Bumi Kenyalang untuk membentuk kerajaan baharu negeri ini selepas memperoleh majoriti mudah dalam Pilihan Raya Negeri (PRN) hari ini.
Pengerusi Suruhanjaya Pilihan Raya (SPR), Datuk Abdul Ghani Salleh berkata, GPS berjaya memperoleh majoriti mudah selepas memenangi 45 daripada 82 kerusi Dewan Undangan Negeri (DUN) dipertandingkan di negeri itu.
Keputusan itu sekali gus membolehkan GPS menerima mandat mencukupi untuk membentuk kerajaan baharu selepas melepasi jumlah majoriti mudah sebanyak 42 kerusi.
Bagi memperoleh majoriti dua pertiga pula, GPS perlu memenangi sebanyak 56 kerusi DUN.
Kemenangan GPS kali ini juga dianggap bersejarah berikutan buat pertama kali bertanding dengan logo sendiri berbanding sebelum ini menggunakan jenama Barisan Nasional (BN).
Menerusi keputusan awal itu, antara kerusi dimenangi GPS termasuklah di DUN Gedong, Asajaya, Sebuyau, Pelagus, Tamin, Bukit Goram dan Balingian.

Selain itu, GPS turut mengekalkan penguasaan di DUN Tellian, Layar, Beting Maro, Serembu, Tarat dan Balai Ringin.
Sementara itu, Pengerusi GPS, Tan Sri Abang Johari Abang Openg turut berjaya menawan DUN Gedong dengan jumlah undi sebanyak 4,310 meskipun pertama kali bertanding di kerusi berkenaan.
Kosmo! difahamkan proses pengundian PRN Sarawak yang berlangsung dari pukul 8 pagi hingga 5 petang semalam menyaksikan peratusan keluar mengundi sekitar 55 peratus setakat pukul 4 petang.
Sementara itu, dua lagi kerusi dimenangi Parti Sarawak Bersatu (PSB) melibatkan DUN Ba’kelalan dan Bengkilili. -K! ONLINE


PRN Sarawak: GPS bentuk kerajaan Sarawak
Oleh MOHD RASDAN AHMAD

18 Disember 2021, 8:56 pm
PETALING JAYA – Gabungan Parti Sarawak (GPS) sah memperolehi mandat rakyat membentuk kerajaan baharu pada Pilihan Raya Negeri (PRN) ke-12 apabila memenangi mejoriti mudah.
Sehingga pukul 8.45 malam tadi, GPS telah berjaya memenangi 43 kerusi Dewan Undangan Negeri (DUN) seterusnya membentuk kerajaan negeri Sarawak.
Calon Ketua Menteri, Tan Sri Abang Johari Abang Openg yang bertanding di DUN Gedung turut menepati ramalan setelah menang selesa di kerusi tersebut.
Antara kerusi DUN yang dimenangi GPS adalah di Tanjung Datu, Pantai Damai, Satok, Batu Kawah, Tamin, Kakus, Palagus serta Asajaya.
Sehingga kini, calon-calon dari Pas serta Amanah tidak memenangi sebarang kerusi DUN yang dipertandingkan.
Walaubagaimanapun, Parti Sarawak Bersatu (PSB) hanya memenangi dua kerusi DUN iaitu di Bekalalan dan Engkelili. – K! ONLINE


Laut bukan lagi punca rezeki semasa bergelora – APMM Kelantan
Oleh TOREK SULONG

18 Disember 2021, 8:47 pm
PASIR PUTEH – Agensi Penguatkuasaan Maritim Malaysia (APMM) Kelantan memberi peringatan kepada semua nelayan bot kecil di negeri ini agar tidak turun ke laut dalam tempoh terdekat berikutan keadaan laut bergelora.
Pengarah APMM Kelantan, Kepten Maritim Syed Nur Adli Syed Ab. Rahman berkata, perairan di Kelantan kini menerima tiupan angin kencang yang berterusan sejak Monsun Timur Laut bermula bermula 3 November lalu.
Menurutnya, hujan lebat menyebabkan angin kini bertiup antara 10 hingga 20 kilometer sejam dan boleh mencecah sehingga 50 hingga 60 kilometer sejam sekali gus menjadikan laut bukan lagi menjadi medan untuk mencari rezeki.
“Angin kencang menyebabkan laut bergelora dengan ombak yang boleh mencapai sehingga 4.5 meter atau lebih daripada jangkaan.
“Situasi ini boleh membahayakan pengusaha bot terutamanya bot pemancing rekreasi, bot tradisional dan sampan fiberglass,” katanya dalam satu kenyataan di sini hari ini.
Syed Nur Adli berkata, peristiwa bot terbalik di Kota Tinggi, Johor dan Kuala Kuantan, Pahang baru-baru ini perlu dijadikan iktibar kerama cuaca sebenar berada di luar jangkaan malah ia boleh berubah pada bila-bila masa.

Menurutnya, nelayan perlu memaklumkan kepda persatuan, ahli keluarga atau APMM mengenai destinasi atau lokasi menangkap ikan untuk memudahkan pencarian sekiranya berlaku kecemasan.
Tambahnya, kemalangan yang sering berlaku sebelum ini adalah di luar jangkaan dan musim banjir pastinya tidak menjanjikan rezeki kepada nelayan pesisir pantai. – K! ONLINE


Perkhidmatan Komuter, KTM Antarabandar terjejas ekoran banjir
Oleh AHMAD SHAHERMAN SHAMSURI

18 Disember 2021, 9:33 pm
PETALING JAYA – Perkhidmatan tren Skypark Link dan KTM Komuter bagi laluan KL Sentral – Pelabuhan Klang – KL Sentral telah mengalami gangguan ekoran banjir kilat di antara Stesen Subang Jaya ke Stesen Batu Tiga.
Keretapi Tanah Melayu Berhad (KTMB) dalam satu kenyataan berkata, tren dari KL Sentral ke Pelabuhan Klang akan ditamatkan di Stesen Subang Jaya dan akan berpatah balik ke KL Sentral.
“Manakala tren dari Pelabuhan Klang ke KL Sentral akan ditamatkan di Stesen Batu Tiga dan akan berpatah balik ke Pelabuhan Klang,” katanya di laman Facebook hari ini.
Pada masa sama, KTMB turut memaklumkan bahawa perkhidmatan tren antara bandar melibatkan Ekspres Rakyat Timuran (Tren No.26 & No.27) laluan JB Sentral – Tumpat – JB Sentral turut dibatalkan.
Para penumpang boleh membuat pembatalan tiket di kaunter atau secara dalam talian untuk mendapatkan pemulangan tambang penuh.
Bagaimanapun kata KTMB, pihaknya akan menyediakan beberapa perkhidmatan tren Shuttle Timuran.

“Tren 58 yang akan tamat di Gua Musang, Tren 59 bermula dari Gua Musang, Tren 60 bermula dari Dabong dan Tren 57 yang tamat di Dabong.
“Untuk info lanjut sila hubungi Pusat Panggilan KTM Berhad di 03 2267 1200 atau mendapatkan maklum balas segera melalui messenger facebook rasmi KTMB,” kata KTMB.-K! ONLINE


PRN Sarawak: Cardock hanya raih 60 undi
Oleh MOHD RASDAN AHMAD

18 Disember 2021, 7:35 pm
PETALING JAYA – Bekas pengacara televisyen tempatan, Fadhill Mohamad Isa atau lebih dikenali sebagai Cardock yang merupakan calon bebas pada Pilihan Raya Negeri (PRN) Sarawak memperoleh 60 undian.
Cardock yang bertanding di Dewan Undangan Negeri (DUN) Dudong berada di tangga kedua terbawah selepas calon Aspirasi, Josephine Lau yang memperoleh 28 undi.
Kerusi DUN Dudong menjadi tumpuan apabila menjadi DUN yang mempunyai calon paling ramai iaitu lapan penjuru.
Cardock sebelum ini terkenal menerusi saluran YouTube mengenai bidang automotif termasuk memperkenalkan kenderaan baharu.- K! ONLINE


Dua buah rumah berdepan ancaman tanah runtuh
Oleh MOHD. HUSNI MOHD. NOOR

18 Disember 2021, 7:52 pm
SEPANG – Satu kejadian tanah runtuh di kesan di Jalan Desa Putra, Kampung Sungai Merab Hulu, di sini, menyebabkan dua buah rumah berada dalam keadaan bahaya.
Bagaimanapun, insiden yang mula dikesan sejak 11 pagi itu tidak membabitkan sebarang kehilangan nyawa.
Ketua Polis Daerah Sepang Asisten Komisioner Wan Kamarul Azran Wan Yusof berkata, anggotanya dari Balai Polis Dato’ Abu Bakar Baginda dan anggota dari Balai Bomba dan Penyelamat Bandar Baru Bangi telah pergi ke lokasi kejadian untuk pemantauan.
Beliau berkata, tinjauan mendapati, dua buah rumah dikesan berada berhampiran lokasi tanah runtuh itu dan ia berlaku berhampiran bahagian dapur salah sebuah kediaman berkenaan.
“Ketika tiba di lokasi kejadian, penghuni kedua-dua rumah itu tiada di rumah dan sudah pindah ke lokasi selamat sebaik insiden itu.
“Sehingga kini, pergerakan tanah masih berlaku dan kejadian itu turut berada di bawah pemantauan Jabatan Kerja Raya (JKR),” katanya ketika dihubungi hari ini.

Katanya, kejadian tanah runtuh itu juga semakin hampir dengan bangunan bahagian dapur rumah yang terlibat.
Insiden sama turut dikongsi Ahli Dewan Undangan Negeri (Adun) Dengkil Adhif Syan Abdullah menerusi hantaran Facebook hari ini sejurus meninjau lokasi itu petang tadi.-K! ONLINE


PRN Sarawak: GPS menang 6 lagi kerusi, Abang Johari tawan DUN Gedong
Oleh AHMAD SHAHERMAN SHAMSURI

18 Disember 2021, 7:31 pm
PETALING JAYA – Gabungan Parti Sarawak (GPS) menawan enam lagi kerusi Dewan Undangan Negeri (DUN) Sarawak apabila kesemua calon mereka memenangi kawasan masing-masing.
Antara DUN yang dimenangi GPS adalah Gedong, Pelagus, Balai Ringin, Beting Maro, Asajaya dan Layar.
Ketua Menteri Sarawak, Tan Sri Abang Johari Abang Openg berjaya menawan kerusi DUN Gedong apabila meraih sebanyak 4,310 undi dengan majoriti 3,607 undi.
Sementara itu, Parti Sarawak Bersatu (PSB) turut memenangi satu kerusi menerusi calonnya, Baru Bian di DUN Bakelalan.
Setakat pukul 7.20 malam tadi, GPS telah memenangi lapan kerusi manakala PSB pula menang satu kerusi-K! ONLINE


PRN Sarawak: GPS tawan 25 DUN setakat pukul 8 malam
Oleh AHMAD SHAHERMAN SHAMSURI

18 Disember 2021, 8:24 pm
PETALING JAYA – Gabungan Parti Sarawak (GPS) sah menawan 25 kerusi Dewan Undangan Negeri (DUN) Sarawak setakat pukul 8 malam.
Keputusan rasmi itu dikeluarkan Suruhanjaya Pilihan Raya (SPR) di laman portal rasminya.
Antara DUN yang berjaya dimenangi GPS adalah Daro, Bukit Saban, Saribas, Krian, Muara Tebing, Tamin, Bukit Sari, Kalaka, Bukit Begunan, Tellian, Serembu.
Turut dikuasai GPS, DUN Sadong Jaya, Tarat, Balingian, Bukit Goram, Layar, Gedong, Pelagus, Balai Ringin, Beting Maro, Asajaya, Sebuyau, Belaga, Tanjong Datu dan Kabong.
Sementara itu, Parti Sarawak Bersatu (PSB) pula hanya memenangi dua kerusi setakat ini iaitu di Ba’kelalan dan Engkilili-K! ONLINE


Lelaki ditemui tergantung di dalam bilik
Oleh FITRI HAZIM

18 Disember 2021, 8:03 pm
KUALA LUMPUR – Seorang lelaki ditemui mati tergantung dalam kejadian di sebuah Flat Cheras Rias, Cheras di sini hari ini.
Dalam kejadian kira-kira pukul 8.33 pagi itu, lelaki berusia 52 tahun terbabit ditemui dalam keadaan tidak sedarkan diri dalam bilik utama kediaman tersebut.
Ketua Polis Daerah Cheras, Asisten Komisioner Muhammad Idzam Jaafar berkata, sepasukan anggota dikerah ke lokasi kejadian sejurus menerima panggilan kecemasan.
“Siasatan awal mendapati tiada unsur jenayah ditemui dalam insiden yang berlaku dan kematian dipercayai dengan cara menggantung diri menggunakan tali beg silang milik mangsa,” katanya dalam kenyataan di sini hari ini.
Tambahnya, mangsa disahkan meninggal dunia oleh pegawai perubatan Hospital Canselor Tuanku Mukhriz (HCTM) di tempt kejadian.
“Orang ramai yang mempunyai sebarang maklumat berkenaan kejadian ini diminta untuk menyalurkan sebarang maklumat dengan cara menghubungi Ketua Polis Balai Cheras Asiten Superintendan  Mohd Redzuan Md Darus ditalian 03-92050301 samb 302,” ujarnya.- K!ONLINE


Lelaki gantung diri guna kain pelekat
Oleh ROHANA MOHD. NAWI

18 Disember 2021, 7:44 pm
BACHOK – Seorang lelaki dipercayai pesakit mental ditemui mati dalam keadaan tergantung dengan sehelai kain pelekat pada bahagian tingkap rumahnya di Kampung Takang, Tawang di sini hari ini.
Kejadian itu disedari oleh ibu mangsa selepas dia masuk ke dalam bilik untuk mengajak mangsa yang berusia 26 tahun makan sarapan kira-kira pukul 9.50 pagi.
Ketua Polis Daerah Bachok, Deputi Suprintendan Mohamad Ismail Jamaluddin berkata, siasatan awal mendapati, ibunya yang berusia 54 tahun mendapati mangsa tiada di atas katil sebelum melihat lelaki itu tergantung pada bahagian tingkap.
Menurutnya, siasatan mendapati, mangsa membunuh dirinya dengan menggunakan sehelai kain pelekat.
“Menyedari kejadian itu, wanita itu kemudian memanggil suaminya dengan bantuan jiran membantu menurunkan mangsa.
“Ibu mangsa terus menghubungi Klinik Kesihatan Beris Panchor di sini untuk membantu mengesahkan kematian anaknya itu,” katanya ketika dihubungi Kosmo! hari ini.

Menurut Mohamad Ismail, ujian saringan yang dijalankan oleh Penolong Pegawai Perubatan mendapati mangsa negatif jangkitan Covid-19.
Katanya, mayat mangsa dihantar ke Hospital Raja Perempuan Zainab II, Kota Bharu untuk proses bedah siasat.
Tambahnya, siasatan kematian mangsa masih belum selesai dan kes diklasifikasikan sebagai mati mengejut. – K! ONLINE


PRN Sarawak: Pas tersungkur di Beting Maro
Oleh MOHD RIDZAUDDIN ROSLAN

18 Disember 2021, 7:46 pm
KUCHING- Calon tunggal Pas pada Pilihan Raya Negeri (PRN) Sarawak, Mohamad Arifiriazul Paijo tersungkur di Dewan Undangan Negeri (DUN) Beting Maro apabila memperoleh sebanyak 2,058 undi.
Beliau tewas kepada calon Gabungan Parti Sarawak (GPS), Razaili Gapor yang memperoleh sebanyak 3,769 undi.
Calon Parti Keadilan Rakyat (PKR), Abang Zulkifli Abang Engkeh mendapat 765 undi manakala calon Bebas, Safiudin Matsah pula memperoleh sebanyak 635 undi. -K! ONLINE


Dos penggalak 80 peratus berkesan cegah gejala teruk Omicron
Oleh KOSMO!

18 Disember 2021, 8:00 pm
LONDON – Sekumpulan penyelidik di Britain mendapati bahawa dos penggalak dapat memberi perlindungan 85 peratus terhadap simptom teruk akibat jangkitan varian terbaharu koronavirus, Omicron, lapor Badan Penyiaran Britain (BBC).
Perlindungan tersebut adalah lebih lemah berbanding perlindungan terhadap varian lain, namun, dos tambahan itu masih mampu mencegah banyak kes kemasukan ke hospital akibat varian Omicron.
Data kerajaan menunjukkan sebanyak 861,306 suntikan dos telah diberikan di Britain sejak Khamis lalu.
Salah seorang penyelidik dari Imperial College London, Profesor Azra Ghani berkata, saintis-saintis belum padat mengesahkan sejauh mana keterukan jangkitan varian Omicron berbanding varian sebelumnya.
‘’Walaupun masa beberapa minggu diperlukan untuk memahami sepenuhnya perkara ini, kerajaan perlu membuat rancangan sekarang untuk menangani sebarang impak yang mungkin berlaku.
‘’hasil kajian kami menunjukkan kepentingan memberikan dos penggalak sebagai sebahagian daripada tindak balas kesihatan awam yang lebih meluas,’’ jelasnya.

Antibodi manusia boleh melekat pada virus untuk menghentikannya daripada  memasuki sel dan membiak. Kajian menunjukkan keupayaan tersebut berkurang 20 hingga 40 kali ganda dalam kalangan mereka yang mendapat dua suntikan lengkap vaksin Covid-19 akibat jangkitan Omicron.
Walaupun menerima suntikan dos penggalak, perlindungan terhadap penyakit teruk akibat jangkitan Omicron berada pada sekitar 80 hingga 85.9 peratus berbanding perlindungan  97 peratus terhadap varian Delta yang kini dominan di Britain. – Agensi


Lelaki dikhuatiri lemas selepas terjun ke Sungai Belat
Oleh KHAIRULMIZAN YAHYA

18 Disember 2021, 7:55 pm
KUANTAN – Tindakan seorang lelaki terjun ke dalam sungai dalam keadaan sungai yang berarus deras membawa padah apabila dia dikhuatiri lemas selepas dihanyutkan arus deras Sungai Belat dekat Sri Damai di sini hari ini.
Ketua Polis Daerah Kuantan Asisten Komisioner Wan Mohd. Zahari Wan Busu berkata, berdasarkan siasatan awal mangsa Mohd. Firdaus Supiardi, 26, datang ke lokasi kejadian menaiki motosikal.
“Setiba di jambatan mangsa telah memberhentikan motosikal dan terus bertindak terjun ke Sungai Belat.
“Menurut saksi mangsa dilihat cuba berenang ke tepi sungai namun gagal disebabkan arus sungai yang deras dan mangsa dikhuatiri lemas,” katanya di sini hari ini.
Menurutnya pada masa ini operasi mencari dan menyelamat telah digerakkan melibatkan polis dan bomba yang melakukan rondaan di sepanjang tebing Sungai Belat yang masih berarus deras.
Katanya, mangsa masih belum ditemukan dan polis masih menyiasat punca mangsa terjun ke dalam sungai. – K! ONLINE


Banjir: 9 laluan ditutup di Shah Alam
Oleh MOHD YUNUS YAKKUB

18 Disember 2021, 8:28 pm
SHAH ALAM – Sebanyak sembilan laluan jalan raya di sekitar daerah ditutup akibat banjir yang melanda daerah ini.
Timbalan Ketua Polis Daerah Shah Alam, Superitendan Ramsay Anak Embol berkata, laluan tersebut melibatkan Persiaran Setia Alam menghala ke Meru dan memasuki daerah ini dengan hanya boleh dilalui kenderaan berat.
Katanya, selain itu adalah Persiaran Jubli Perak Seksyen 19, Persiaran Permai, Persiaran Sukan di hadapan Management And Science University (MSU).
“Banjir turut menyebabkan empat lebuh raya terkesan iaitu Kilometer (KM)14.6 Lebuh Raya Persekutuan (Shah Alam ke Kuala Lumpur) dan Lebuh Raya Kemuning-Shah Alam (LKSA) dari arah susur Bulatan Jubli Perak ke Plaza Tol Seri Muda.
“Selain itu, KM 8.5 Lebuh Raya Baru Lembah Kelang (NKVE) di Plaza Tol Shah Alam serta Lebuhraya Utara-Selatan Hubungan Tengah (Elite) yang merangkumi bagi kedua-dua arah,” katanya dalam kenyataan hari ini.
Beliau menambah, turut ditutup adalah Jalan Bukit Kemuning dari Persiaran Kuala Selangor ke Sri Muda.

Ramsay menjelaskan, setakat ini seramai 286 mangsa banjir termasuk 48 kanak-kanak telah ditempatkan di tiga buah pusat pemindahan sementara (PPS) iaitu Dewan Kemuning Utama, Sekolah Rendah Agama Padang Jawa dan Dewan MBSA Kampung Sungai Kandis Seksyen 36. -K!ONLINE


10 maut: Jenazah sembilan beranak dikebumi esok
Oleh ISKANDAR SHAH MOHAMED

18 Disember 2021, 7:22 pm
SHAH ALAM – Jenazah sembilan beranak yang terkorban dalam nahas membabitkan empat kenderaan berhamoiran Hentian Rehat dan Rawat USJ, Lebuhraya ELITE di Subang Jaya dekat sini semalam akan dikebumikan esok.
Lima daripada mangsa termasuk ibu mereka, Allahyarham Norul Naziah Buyong, 37, dijangka dikebumikan dalam satu liang lahad manakala empat lagi termasuk bayi berusia 10 bulan dikebumikan secara berasingan kerana positif Covid-19.
Adik Norul Naziah, Nurul Atika, 33, berkata, jenazah kakak dan lapan anak saudaranya dijangka dikebumikan di Tanah Perkuburan Islam Seksyen 21, di sini.
Abd. Razak Majid dibawa bagi menjalani ujian Covid-19 selepas kejadian yang meragut nyawa isteri dan lapan anaknya di Hospital Shah Alam hari ini. -AFIQ RAZALI
“Jenazah mereka akan disembahyangkan di sebuah surau di Seksyen 17. Keluarga kami akan menguruskan jenazah secepat mungkin dijangka sebelum zuhur esok,” katanya ketika ditemui di Hospital Shah Alam di sini, petang tadi.
Dalam pada itu, seorang lagi mangsa yang maut, Mohamad Rahimi Rolex, 27, dijangka dikebumikan di tanah perkuburan sama pada malam ini dan ujian saringan Covid-19 mendapati arwah bebas jangkitan virus tersebut.- K! ONLINE


PRN Sarawak: GPS turut tawan Belaga
Oleh AHMAD SHAHERMAN SHAMSURI

18 Disember 2021, 7:02 pm
PETALING JAYA – Dewan Undangan Negeri (DUN) Belaga sah menjadi milik Gabungan Parti Sarawak (GPS).
Ini selepas calon GPS, Liwan Dagang berjaya meraih 3,552 undi berbanding tiga calon lain.
Beliau berjaya memenangi kerusi tersebut dengan majoriti 2,245.-K! ONLINE


Gadis terima hantaran RM59,000, kereta mewah ketika bertunang
Oleh KOSMO!

18 Disember 2021, 7:00 pm
JAKARTA – Sebuah majlis pertunangan di Indonesia menjadi tular apabila calon pengantin lelaki dilaporkan memberikan hantaran berupa wang tunai berjumlah 200 juta rupiah (RM58,648) dan sebuah kereta jenama mewah, lapor laman berita Suara.com hari ini.
Menerusi sebuah hantaran video di laman Instagram, sebuah kereta berjenama Wuling Almaz pada awalnya dilihat sedang diangkut oleh sebuah lori untuk dihantar sebagai hantaran daripada pihak lelaki.
Tidak lama selepas itu, video tersebut memaparkan suasana rombongan meminang bagi majlis pertunangan antara calon pengantin lelaki yang bernama David dan tunangnya, Putri.
Bukan sekadar kereta mewah, Putri turut menerima hantaran berupa wang tunai berjumlah 200 juta rupiah (RM58,648).
Video tersebut menjadi tular dengan ramai netizen memberikan pelbagai komen.
“Mengapa perlu berlebih-lebih untuk berkahwin?” komen seorang netizen.

“Hebat sekali. Bukan sebarangan orang yang ingin berkahwin itu. Orangnya berasal dari keluarga berada. Semoga berkekalan,” kata seorang lagi. – AGENSI


PRN Sarawak: GPS buat persiapan ‘mega’ di BCCK
Oleh MOHD RIDZAUDDIN ROSLAN

18 Disember 2021, 7:25 pm
KUCHING- Calon Gabungan Parti Sarawak (GPS) bagi Pilihan Raya Negeri (PRN) Sarawak mula berkumpul di Pusat Konvensyen Borneo Kuching (BCCK) bagi menantikan pengumuman keputusan yang dijangka diadakan pada bila-bila masa sahaja.
Difahamkan, Pengerusi GPS, Tan Sri Abang Johari Abang Openg akan mengadakan sidang akhbar khas di BCCK sejurus keputusan penuh PRN diumumkan Suruhanjaya Pilihan Raya (SPR).
Berdasarkan tinjauan Kosmo!, GPS dilihat melakukan persiapan ‘mega’ di BCCK sekali gus memberi bayangan gabungan parti itu berpotensi besar membentuk kerajaan negeri yang baharu malam ini.
Setakat ini, dua DUN berjaya dimenangi GPS melibatkan kerusi Belaga dan Sebuyau. -K! ONLINE


Parti Taylor Swift jadi ‘super spreader’ Covid-19
Oleh KOSMO!

18 Disember 2021, 7:30 pm
SYDNEY – Lebih 100 tetamu yang menghadiri parti bertema penyanyi terkenal, Taylor Swift, pada Jumaat lalu disahkan positif Covid-19, lapor akhbar New York Post  semalam.
Acara yang diadakan bagi meraikan keluaran album ‘Red’ itu bertukar menjadi ‘super spreader’ bagi jangkitan tersebut.
Tetamu yang masih belum disahkan keadaan kesihatan mereka bahkan turut diarahkan untuk menjalani kuarantin kendiri.
Menurut laporan, parti tersebut merupakan acara anjuran peminat penyanyi lagu ‘Blank Space’ itu bagi meraikan keluaran semula album Red   tanpa dihadiri oleh Swift sendiri. Album itu pertama kali diterbitkan pada 2012.
Bagaimanapun, virus Covid-19 menular dengan pantas dalam  acara itu sekali gus menjadikan kira-kira 600 tetamu yang hadir berisiko dijangkiti.
“Individu yang menghadiri majlis ‘On Repeat: Taylor Swift Red Party’ di Metro Theatre, Sydney, pada 10 Disember lalu merupakan kontak rapat. Anda perlu membuat ujian saringan dan menjalani kuarantin selama tujuh hari.

“Berkemungkinan turut terdapat beberapa kes yang melibatkan varian Omicron,” demikian menurut pengumuman yang dikeluarkan oleh Perkhidmatan Kesihatan New South Wales (NSWH).
Tambah pengumuman sama, mereka yang enggan mematuhi arahan itu akan berdepan dengan denda yang dinaikkan kepada AS$5,000 (RM21,095) daripada AS$1,000 (RM4,219) bagi individu dan AS$10,000 (RM42,189) daripada AS$5,000 (RM21,095) bagi syarikat. – Agensi


Lelaki putus cinta panjat, tidur atas menara 80 meter
Oleh KOSMO!

18 Disember 2021, 6:30 pm
JAKARTA – Gara-gara putus cinta, seorang lelaki bertindak nekad dengan memanjat sebuah menara besi di Indonesia dan tertidur di atas menara tersebut, lapor laman berita Suara.com hari ini.
Berdasarkan sebuah rakaman video yang dikongsikan di laman Instagram, pemuda tersebut dilaporkan memanjat menara setinggi 80 meter, berdiri di atasnya dan akhirnya tertidur.
Aksi nekadnya menimbulkan kekecohan dengan orang ramai berkumpul di bawah kerana bimbang dia akan bertindak di luar jangkaan.
Pihak polis turut dikejarkan ke lokasi kejadian yang dikatakan berlaku di Probolinggo, dalam wilayah Jawa Timur.
Selain itu, turut dibawa bersama polis adalah seorang wanita yang dipercayai bekas kekasih lelaki terbabit bagi tujuan memujuknya agar dia turun ke bawah.
Wanita tersebut dilihat menjerit  memanggil lelaki berkenaan untuk turun ke tanah. Tidak lama selepas mencuba, dia akhirnya akur dan turun ke bawah.

Video tersebut menjadi tular dengan ramai netizen memberikan pelbagai pandangan mengenai insiden tersebut.
“Ada-ada sahaja. Kalau kehilangan seorang kekasih, ada ramai lagi wanita di luar sana. Kalau sudah tiada jodoh, apa lagi yang boleh dilakukan jika begitu kehendak takdir,” kata seorang pengguna media sosial. – Agensi


PRN Sarawak: Tidak rasmi, GPS menang 42 kerusi
Oleh MOHD RASDAN AHMAD

18 Disember 2021, 7:04 pm
PETALING JAYA – Sebanyak 42 kerusi telah dimenangi oleh Gabungan Parti Sarawak (GPS) melalui keputusan tidak rasmi Pilihan Raya Negeri (PRN) Sarawak.
Menurut Suruhanjaya Pilihan Raya (SPR), dua kerusi Dewan Undangan Negeri (DUN) iaitu Sebuyau dan Belaga telah sah dimenangi GPS.
Sementara 40 kerusi lain yang turut dimenangi GPS dalam keputusan tidak rasmi adalah termasuk, Tanjung Datu, Pantai damai, Satok, Batu Kawah serta Asajaya.
Ketika ini, hanya satu kerusi iaitu di DUN Simanggang dikuasai oleh Parti Sarawak Bersatu (PSB). – K! ONLINE


PRN Sarawak: DUN Sebuyau sah milik GPS
Oleh MOHD RASDAN AHMAD

18 Disember 2021, 6:55 pm
PETALING JAYA – Gabungan Parti Sarawak (GPS) secara sah diumumkan memenangi kerusi Dewan Undangan Negeri (DUN) Sebuyau.
Calon GPS, Datuk Julaihi Narawi telah berjaya meraih sebanyak 4,937 undi dan memenangi kerusi tersebut dengan majoriti 4,134 undi. – K! ONLINE.


Berpisah isteri tak terima kehadiran mentua sakit
Oleh KOSMO!

18 Disember 2021, 7:15 pm
Syurga itu di bawah telapak kaki ibu. Kalau diminta untuk membuat pilihan antara dua sama ada ibu atau isteri tersayang, pilihlah ibu kerana dialah syurga bagi kita yang melahir serta membesarkan kita dengan penuh kasih sayang. Itulah yang terjadi kepada seorang lelaki selepas membawa ibunya yang diserang strok ke rumah dan menerima layanan acuh tak acuh daripada menantu perempuannya. Akhirnya rumah tangga mereka berantakan disebabkan sikap pentingkan diri sendiri si isteri yang mengabaikan tanggungjawab menjaga ibu mertua sendiri. —————————————————————————————————————————————————————————————————- SELEPAS…

Sila Log Masuk atau Langgan untuk membaca berita sepenuhnya


10 maut : Tiada kompromi jika ada pihak langgar peraturan
Oleh EDDY AQMAL MOHAMED HAMIDI

18 Disember 2021, 6:35 pm
PUTRAJAYA – Kementerian Pengangkutan (MOT) menegaskan tidak akan berkompromi dengan mana-mana syarikat yang gagal mematuhi keperluan Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) dengan alasan munasabah dan melanggar syarat lesen pengendali.
MOT dalam satu kenyataan berkata, pelanggaran syarat tersebut mampu mewujudkan risiko keselamatan kepada pemandu lain, pejalan kaki dan orang awam secara amnya.
“MOT ingin merakamkan rasa kesal dan sedih berhubung kemalangan tragis yang berlaku di lorong kecemasan Lebuh Raya Utara-Selatan Hubungan Tengah (Elite) menghala ke Shah Alam berhampiran kawasan Rehat dan Rawat (R&R) USJ lewat malam tadi.
“MOT amat berdukacita dengan kejadian tersebut di mana sebuah lori treler merempuh tiga buah kereta yang berhenti di lorong kecemasan sehingga meragut 10 nyawa termasuk seorang ibu dan lapan orang anaknya,” kata kenyataan itu hari ini.
Tambahnya, semua pihak berkuasa berkaitan di bawah MOT termasuk Jabatan Pengangkutan Jalan (JPJ), dan Institut Penyelidikan Keselamatan Jalan Raya Malaysia (MIROS) sedang menyiasat kejadian tersebut secara terperinci untuk mengenal pasti faktor yang menyebabkan kemalangan tragis itu berlaku.
“Laporan daripada penyiasatan ini, termasuk laporan Pemeriksaan dan Audit Keselamatan (JISA) JPJ akan diserahkan secepat mungkin kepada Agensi Pengangkutan Awam Darat (APAD) untuk tindakan lanjut di bawah Akta Pengangkutan Awam Darat 2010 (Akta 715).

“Sekiranya syarikat yang terlibat dalam kemalangan itu didapati telah melanggar keperluan ICOP mereka, APAD akan mengeluarkan perintah untuk menggantung atau membatalkan lesen pengendali syarikat berkenaan,” tegasnya. – K! ONLINE


Kedudukan MN akan ditentukan dalam PAU bulan depan
Oleh ABDUL RASHID ABDUL RAHMAN

18 Disember 2021, 5:17 pm
BERA – UMNO perlu membuat keputusan yang jelas mengenai isu Muafakat Nasional (MN) yang menimbulkan kekeliruan dalam kalangan ahli UMNO.
Naib Presiden UMNO, Datuk Seri Ismail Sabri Yaakob berkata, keputusan rasmi tertinggi khususnya dalam Perhimpunan Agong UMNO (PAU) pada bulan depan diharap dapat menyelesaikan isu berkenaan.
“Jadi sebab itu bagi saya perlu ada keputusan jelas agar ahli tahu keputusan dan juga kita kepimpinan bahagaian tahu apa yang perlu dilakukan.
“Kita di Bera masih mengadakan program bersama (Pas) tidak ada isu, kita (UMNO) Bera akan terus bekerjasama dengan Pas, saya percaya Pahang pun akan terus kerjasama dengan Pas, kita akur kepada keputusan PAU dan Ahli Majlis Tertinggi,” katanya dalam sidang akhbar selepas Majlis Perasmian Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.
Pada mesyuarat berkenaan UMNO Bahagian Bera sepakat mengusulkan agar Ismail Sabri yang juga Ketua UMNO Bahagian meneruskan tanggunjawab sebagai Perdana Menteri sehingga penghujung penggal bagi melaksanakan tanggunjawab memulihkan ekonomi, politik dan isu Covid-19.
Ismail Sabri yang juga Perdana Menteri menjelaskan, MN yang diputuskan dalam PAU sebelum ini masih lagi wujud memandangkan tiada keputusan rasmi parti dan ia perlu segera mengadakan mesyuarat.

Justeru katanya, semua pihak harus mengurangkan kenyataan mengenai isu tersebut yang bertentangan dengan keputusan yang dicapai dalam PAU yang lepas.
Dalam pada itu, beliau mencadangkan agar setiap UMNO negeri diberikan kelonggaran untuk membuat keputusan bersesuaian dalam isu kerjasama dengan Pas.
“Bukan autonomi tetapi negeri boleh menyesuaikan, saya berpandangan negeri Terengganu berbeza dengan Pahang ada yang sesuai Pahang tidak bolah terpaksa Terenganu terima, Pahang berbeza, Terengganu berbeza,” ujarnya. -K! ONLINE


PRN Sarawak: 1,866 pusat mengundi ditutup sepenuhnya
Oleh MOHD RIDZAUDDIN ROSLAN

18 Disember 2021, 5:14 pm
KUCHING- Proses pengundian bagi Pilihan Raya Negeri (PRN) Sarawak yang bermula pada pukul 8 pagi tadi tamat selepas 1,866 pusat mengundi di negeri ini ditutup sepenuhnya pada pukul 5 petang tadi.
Susulan itu, proses pengiraan undi akan bermula sebelum keputusannya dijangka diumumkan secara berperingkat oleh Suruhanjaya Pilihan Raya (SPR) seawal pukul 7 petang nanti.
Terdahulu, sebanyak 1,207 pusat mengundi ditutup setakat pukul 2 petang tadi.
SPR turut memaklumkan peratusan keluar mengundi bagi PRN kali ini setakat pukul 3 petang tadi hanya sejumlah 52 peratus.
Sebelum ini, SPR menyasarkan peratusan keluar mengundi ialah sebanyak 70 peratus. -K! ONLINE


Banjir: Operasi tiga pelabuhan terjejas
Oleh MOHD YUNUS YAKKUB

18 Disember 2021, 5:22 pm
KLANG – Hujan lebat dan banjir kilat telah menjejaskan operasi di tiga buah pelabuhan di sini.
Lembaga Pelabuhan Klang (LPK) dalam kenyataannya berkata, ini merangkumi Pelabuhan Utara, Barat dan Selatan seterusnya memberikan kesan buruk kepada operasi di gudang dan depoh kontena kosong.
Katanya, lebih memburukkan keadaan banyak kakitangan operasi logistik tidak dapat melaporkan diri ke tempat kerja kerana kesukaran perjalanan ( akibat banjir) dan kerosakan jalan masuk pelabuhan.
“Justeru, pergerakan kontena dan kargo ke dan dari pelabuhan dijangka terjejas teruk dan penghantaran akan ditangguhkan untuk beberapa hari akan datang.
“Penangguhan juga akan berlaku kepada kapal-kapal yang ingin berlabuh kerana cuaca buruk,” katanya di sini hari ini.
Jelas LPK, pihaknya akan bekerjasama rapat dengan pemain industri pelabuhan dan logistik untuk mengoptimumkan sumber yang ada bagi memastikan kesinambungan operasi pelabuhan dan logistik.

“Keutamaan akan diberikan kepada penghantaran barangan keperluan terutamanya barangan makanan, bekalan perubatan dan barangan peti sejuk,” katanya. -K!ONLINE


Protein jerung berupaya lawan koronavirus
Oleh KOSMO!

18 Disember 2021, 5:30 pm
MADISON, WISCONSIN – Satu kajian baharu mendapati bahawa protein yang terkandung dalam sistem imunisasi ikan jerung boleh meneutralkan kuman termasuk virus Covid-19, lapor laman berita RT semalam.
Kajian  dilakukan oleh kumpulan penyelidik Universiti Wisconsin-Madison itu mendedahkan bahawa protein yang berfungsi seperti antibodi dinamakan VNARs itu dapat membantu dalam membangunkan rawatan bagi melawan wabak koronavirus pada masa akan datang.
“Apa yang menjadi isu utama di sini adalah terdapat pelbagai jenis koronavirus yang boleh menjangkiti manusia.
“Disebabkan itu, kami sedang mempersiapkan rawatan terapeutik menggunakan protein VNARs yang diambil daripada ikan jerung.
“Ia dapat digunakan untuk melawan wabak berkaitan Sindrom Penafasan Akut Teruk (SARS) pada masa akan datang,” kata pakar patologi Universiti Wisconsin-Madison, Profesor Aaron LeBeau.
“Protein seperti antibodi yang kecil ini boleh memasuki celahan kecil yang tidak dapat diakses oleh antibodi manusia,” tambah LeBeau. – AGENSI


KPDNHEP periksa 739 premis, pantau harga ayam, menu makanan
Oleh NOOR HASLIZA NUSI

18 Disember 2021, 6:28 pm
GEORGE TOWN – Pejabat Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merekodkan sembilan kes berkaitan kenaikan harga ayam dan penandaan tanda harga bagi menu makanan di premis termasuk restoran.
Pengarahnya, Mohd. Ridzuan Ab. Ghapar berkata, pemeriksaan dijalankan susulan aduan menerusi akhbar tempatan mengenai harga ayam melebihi harga maksimum SHMKM serta Ops Menu di daerah Barat Daya dan Timur Laut.
Menurutnya, pemeriksaan turut dilakukan bersama Ketua Seksyen Kawalan Harga Dan Anti Pencatutan (SKHAP), Bahagian Penguat Kuasa KPDNHEP Putrajaya, Zubir Hamsa hari ini.
“Pemeriksaan mendapati peniaga pasar awam di daerah itu mematuhi harga SHMKM yang telah dikuatkuasa pada 7 hingga 31 Disember 2021 ini dengan melibatkan 12 barangan keperluan seperti kategori Ayam Hidup, Ayam Standard, Ayam Super dan sayur-sayuran.
“Seterusnya, Ops Menu pula bagi memastikan pematuhan pemilik restoran dan kedai makan terhadap penandaan tanda harga dan pemakaian alat timbang selain mengamalkan budaya perniagaan beretika dan tidak memperdayakan pengguna,” katanya dalam satu kenyataan hari ini.
Beliau memberitahu lagi, KPDNHEP negeri telahpun menjalankan sebanyak 249 pemeriksaan sejak SHMKM berkuat kuasa dan merekodkan tujuh kes dengan nilai kompaun sebanyak RM500 manakala dua kes lagi dicatatkan dalam Ops Menu melibatkan 490 pemeriksaan. – K! ONLINE


Banjir: Lima pekerja pembalakan terperangkap diselamatkan bomba
Oleh NIK NUR IZZATUL HAZWANI NIK ADNAN

18 Disember 2021, 5:51 pm
DUNGUN – Seramai lima pekerja pembalakan yang tinggal di rumah kongsi berhampiran Sungai Kelemin, Hulu Dungun dekat sini berdepan detik cemas apabila terperangkap selepas laluan keluar dari kawasan hutan tersebut dinaiki banjir hari ini.
Mereka yang berusia 50-an bernasib baik apabila diselamatkan pasukan bomba pada pukul 2.35 petang tadi.
Ketua Balai Bomba dan Penyelamat Al-Muktafi Billah Shah, Zul Husni Abdul Rahman berkata, pihaknya menerima panggilan daripada mangsa terbabit memohon bantuan pada pukul 1.30 tengah hari.
“Kami segera ke lokasi itu sebelum mengambil masa kira-kira 40 minit untuk membawa mangsa keluar dari sungai berkenaan menggunakan bot sejauh lapan kilometer.
“Keadaan arus deras dan kayu hanyut merupakan antara kesukaran yang terpaksa dihadapi dalam misi penyelamatan ini,” katanya kepada Kosmo! di sini hari ini.
Zul Husni berkata, operasi menyelamat lima pekerja pembalakan terbabit turut melibatkan empat anggota polis.

Beliau menasihatkan pekerja pembalakan untuk lebih berhati-hati ketika musim tengkujuh dan keluar lebih awal sekiranya kawasan tersebut berisiko dinaiki banjir. – K! ONLINE


UMNO Balik Pulau sokong Ahmad Zahid, Ismail Sabri
Oleh SAFINA RAMLI

18 Disember 2021, 5:28 pm
BALIK PULAU – UMNO masih memerlukan ‘sentuhan’ daripada Datuk Seri Dr. Ahmad Zahid Hamidi sebagai Presiden untuk mengemudi arah parti itu sehingga pilihan raya umum berlangsung.
Bagaimanapun, dalam masa yang sama, Ketua Bahagian UMNO bahagian Balik Pulau, Datuk Shah Headan Ayoob Hussain Shah berkata, kepemimpinan Naib Presiden parti, Datuk Seri Ismail Sabri Yaakob pula diperlukan untuk menjaga rakyat dan negara sebagai Perdana Menteri.
“Sehubungan itu, UMNO Bahagian Balik Pulau meluluskan usul menyokong Datuk Seri Ismail Sabri Yaakob sebagai Perdana Menteri dan Datuk Seri Dr. Ahmad Zahid Hamidi sebagai Presiden UMNO.
“Kita ambil jalan tengah sebegini supaya UMNO dilihat matang dalam membuat keputusan yang dapat menjaga keharmonian parti serta dalam masa sama kepentingan rakyat turut terpelihara,” katanya ketika ditemui selepas merasmikan Mesyuarat Perwakilan UMNO bahagian Balik Pulau di sini hari ini.
Menurutnya, kredit harus diberikan kepada Ahmad Zahid yang telah mengambil alih serta menjaga UMNO ketika parti itu berdepan saat sukar selepas Pilihan Raya Umum Ke-14 (PRU-14).
“Bila kita berada dalam keadaan susah dahulu, kita kena beri kredit kepada orang yang jaga kita sewaktu susah dahulu.

“Kebetulan selepas itu, pemimpin parti kita dapat menjadi Perdana Menteri pula, dia juga dalam keadaan susah kerana perlu menjaga kerajaan yang ada banyak parti, jadi kita perlu sokong kedua-dua pemimpin ini (Ahmad Zahid dan Ismail Sabri),” katanya. – K! ONLINE


Banjir: Bomba angkut mangsa banjir sesak nafas
Oleh ROSALWANI CHE SOH

18 Disember 2021, 6:13 pm
JELI – Anggota Jabatan Bomba dan Penyelamat Jeli mengambil masa lebih setengah jam untuk membawa keluar seorang wanita mangsa banjir yang sesak nafas selepas laluan masuk ke kawasan kampungnya di Kampung Reka, Kuala Balah di sini dinaiki air.
Mangsa, Rosmahane Rosli, 30, dibawa ke Hospital Jeli dengan menaiki lori selepas laluan dari Jeli ke Kampung Reka telah ditutup kepada semua kenderaan.
Ketua Balai Bomba dan Penyelamat Jeli, Mohd. Adni Ibrahim berkata, wanita tersebut mengalami sesak nafas perlu dipindahkan segera ke hospital untuk menerima rawatan lanjut.
Menurutnya, mangsa dibawa dengan lori Jabatan Bomba dan Penyelamat untuk meredah banjir sebelum menaiki ambulans apabila tiba di kawasan yang sudah tidak dinaiki air.
“Laluan masuk kampung itu telah ditutup kepada semua kenderaan selepas berlaku banjir ekoran hujan lebat sehingga laluan terputus.
“Kita masih menjalankan pemantauan berkala di kawasan berkenaan. Sebanyak 17 keluarga dari Kampung Baru Kuala Balah telah dipindahkan di pusat pemindahan sementara (PPS),” katanya ketika dihubungi Kosmo! hari ini.

Mohd. Adni berkata, 10 anggota dengan dibantu empat anggota Pasukan Bomba Sukarelawan dari Kuala Balah dan dua dari Jeli terlibat dalam operasi menyelamat mangsa banjir di kampung terbabit.
Tambahnya, kesemua mangsa telah diselamatkan dengan menggunakan bot bomba dan bot polis sebelum dibawa PPS di Sekolah Kebangsaan Kuala Balah di sini. – K! ONLINE


Banjir: Penduduk Shah Alam ‘terperangkap’, banjir di semua laluan keluar
Oleh MOHD YUNUS YAKKUB

18 Disember 2021, 5:22 pm
SHAH ALAM – Banjir yang melanda Shah Alam menyebabkan hampir semua laluan ditutup susulan digenangi air setinggi kira-lebih 0.5 meter.
Hasil tinjauan Kosmo! yang menaiki motosikal di sekitar Seksyen 13 sendiri mendapati semua laluan sesak dengan kenderaan.
Antara lokasi di Laman Seri, hadapan Pasaraya Besar Aeon dan Lebuh Raya Persekutuan.
Keadaan itu seterusnya menyulitkan bagi mereka yang ingin keluar dari Shah Alam menghala ke Kuala Lumpur, Petaling Jaya, Subang Jaya. -K!ONLINE


Bot karam, seorang nelayan Warga Myammar hilang
Oleh ABDUL RASHID ABDUL RAHMAN

18 Disember 2021, 5:10 pm
KUANTAN – Sebuah bot nelayan yang dinaiki lima nelayan warga Myanmar karam di sekitar 8.3 batu nautika perairan Tenggara Kuala Kuantan di sini awal pagi semalam.
Pengarah Agensi Penguatkuasaan Maritim Malaysia (Maritim) Pahang, Datuk Amran Daud berkata, bot nelayan kelas C berkenaan dipercayai karam selepas dipukul ombak laut bergelora beserta angin kencang.
“Bagaimanapun empat daripada mangsa berusia lingkungan 25 hingga 37 tahun berjaya diselamatkan oleh bot nelayan yang berada sekitar lokasi kejadian, manakala seorang lagi masih hilang.
“Operasi mencari yang ditangguhkan pada pukul 7 malam semalam disambung semula pukul 7 pagi hari ini yang turut melibatkan pesawat udara Maritim dengan keluasan sektor pencarian 178 batu nautika persegi,” katanya di sini hari ini.
Menurutnya bot ronda maritim yang sedang beroperasi di sekitar lokasi berdekatan diatur gerak ke titik koordinat aduan bagi melaksanakan operasi mencari dan menyelamat.
Katanya, maklumat turut disalurkan kepada komuniti nelayan tempatan dan beberapa rakan pemilik bot juga telah membuat pencarian.

“Maritim Malaysia mengingatkan kepada komuniti maritim khususnya bot-bot nelayan tempatan terutama bot-bot kecil supaya berwaspada dengan amaran angin kencang dan laut bergelora yang sedang melanda kawasan pantai timur,” ujarnya. -K! ONLINE


Indonesia ‘ganyang’ Harimau Malaya 4-1
Oleh MUHAMAD ARDIE PUTRA SUHAIMI

19 Disember 2021, 10:35 pm
SKUAD Harimau Malaya ditunjukkan ‘jalan keluar’ dengan cara memalukan selepas tewas 1-4 kepada seteru tradisi, Indonesia pada aksi terakhir Kumpulan B saingan Piala AFF Suzuki 2020 di Stadium Nasional Singapura sebentar tadi.
Pada aksi tersebut, skuad negara yang dikendalikan oleh Tan Cheng Hoe membariskan kesebelasan terbaik dengan menyenaraikan Safawi Rasid, Syafiq Ahmad, Arif Aiman Hanapi dan Kogileswaran Raj di posisi serangan.
Keputusan tersebut dilihat membuahkan hasil apabila skuad negara berjaya mendahului seawal minit ke-13 apabila Kogileswaran bijak menjaringkan gol menerusi ledakan di luar kotak penalti.
Momentum cemerlang negara diteruskan tetapi percubaan satu lawan satu yang dimiliki Syafiq sedikit tersasar ketika penjaga gol Indonesia sudah pun ditewaskan.
Tuah tersebut membuka ruang buat Indonesia untuk bangkit hasil gerakan cantik yang berjaya disudahkan oleh pemain sayap, Irfan Jaya pada minit ke-36.
Skuad Sang Garuda terus mengganas apabila Irfan sekali lagi menjadi duri dalam daging buat pasukan negara dengan gol kedua berselang enam minit kemudian untuk memberi kelebihan 2-1 ketika separuh masa pertama berakhir.

Bersambung pada babak kedua, nasib terus menyebelahi skuad kendalian Shin Tae-yong apabila giliran pemain pertahanan, Pratama Arhan hasil ledakan di luar kotak penalti pada minit ke-50.
Tersentak dengan gol tersebut, Cheng Hoe membuat pertukaran dengan memasukkan pemain naturalisasi negara, Guilherme de Paula, Akhyar Rashid dan Shahrel Fikri Md. Fauzi tetapi dilihat gagal membuahkan sebarang hasil.
Penjaga gol negara, Khairul Fahmi Che Mat tertewas buat kali keempat apabila pemain pertahanan kacukan Indonesia, Elkan Baggott menanduk masuk gol hasil sepakan penjuru yang diambil oleh Evan Dimas pada minit ke-82.
Usaha skuad negara untuk menambah gol tidak berjaya dengan keputusan 4-1 kekal sehingga tamat perlawanan.
Indonesia mengesahkan status mereka selaku juara Kumpulan B selepas memiliki kelebihan jaringan berbanding Vietnam yang turut melakar kemenangan bergaya 4-0 ke atas Kemboja pada aksi terakhir sebentar tadi.
Indonesia dijadualkan bertemu Singapura manakala Thailand bertemu Vietnam di pentas separuh akhir nanti. – K! ONLINE.


54 mangsa banjir berlindung di Stesen LRT Putra Heights
Oleh ZULKIFLI MANZOR

19 Disember 2021, 9:08 pm
SUBANG JAYA – Seramai 54 mangsa banjir di Kampung tengah, Kampung Bukit Lanchong dan Kampung Sungai Baru dekat sini terpaksa menumpang di Stesen Transit Aliran Ringan (LRT) Putra Heights selepas kediaman mereka dinaiki air sejak malam tadi.
Menteri Pengangkutan, Datuk Seri Dr. Wee Ka Siong berkata, kesemua mereka termasuk yang membawa bayi dan kanak-kanak menyelamatkan diri ke stesen itu kerana kedudukannya yang tinggi dari paras air.
“Mereka datang ke Stesen LRT Putra Heights sehelai sepinggang malam tadi selepas pusat pemindahan sementara (PPS) disediakan agensi kerajaan telah penuh.
“Prasarana atas dasar ihsan telah mengatur mereka duduk di dalam dan menjadikan stesen ini sebagai “temporary relief centre” (PPS) kerana di sini terdapat tandas, tempat mandi dan sembahyang,” katanya pada sidang media di sini hari ini.
Ka Siong berkata, beliau sebagai Menteri Pengangkutan berrasa terharu dengan tindakan Prasarana yang turut menyediakan segala keperluan makanan, selimut, pampers dan sebagainya kepada para mangsa terlibat. – K! ONLINE.


71 jalan, lebuhraya ditutup di Selangor
Oleh ISKANDAR SHAH MOHAMED

19 Disember 2021, 10:53 pm
SHAH ALAM – Sebanyak 71 jalan utama dan beberapa lebuhraya di seluruh Selangor ditutup berikutan masih dinaiki air sehingga pukul 10 malam ini.
Selain daerah ini, ia melibatkan kawasan Klang, Petaling Jaya, Subang Jaya, Sungai Buloh, Sepang, Kuala Langat dan Hulu Selangor.
Laluan yang ditutup itu mencatatkan peningkatan berbanding 67 jalan pada pukul 4 petang tadi.
Penutupan itu turut melibatkan Lebuhraya Shahpadu, Lebuhraya Damansara-Puchong (LDP), Lebuhraya ELITE dan Lebuhraya Kemuning-Shah Alam (LKSA).
Ibu Pejabat Polis Kontinjen (IPK) Selangor malam tadi memaklumkan perkembangan penutupan akibat banjir itu dibuat menerusi pemantauan Ibu Pejabat Polis Daerah (IPD).
Senarai nama jalan yang disenaraikan adalah seperti berikut:

IPD Petaling Jaya
1) U-turn keluar dari Airport Subang menghala ke Bulatan Airport
IPD Klang Utara
1) Lebuhraya Shahpadu
2) Jalan Haji Sirat Menghala Kapar
3) Persimpangan Jalan Meru
4) Persiaran Sg Keramat
5) Batu 4 Jalan Kapar
6) Grand Shahpadu Tol Rantau Panjang
7) Jalan Meru Setia Alam Klang Central
8) Jalan Inang 5 Bukit Raja
9) Jalan Bukit Kapar
IPD Sg Buloh
1) Simpang Empat Bandar Desa Coal Field Puncak Alam Berdekatan Dengan Lampu Isyarat
2) Jalan Bukit Cerakah Desa Coal Field Menghala Alam Jaya
IPD Subang Jaya
1) Lebuhraya LDP Batu 13
2) Bulatan Puchong Permai
3) Jalan jurutera
4) Persiaran Puchong Prima
5) Persiaran Puchong Permai
IPD Kuala Langat
1) Jalan Sukepi
2) Jalan Kg Jenjarom
3) Jalan Bkt Komandol
4) Jalan Rimbayu
5) Jalan Masjid Bt. 9
6) Jalan Garuda
7) Jalan Kasawari
8) Jalan Tiong
9) Jalan Jalak
10) Jalan Murai
11) Jalan Merak
12) Jalan Perepat
13) Jalan Prupuk
14) Jalan Makmur
15) Jalan Mikon
16) Jalan Ibrahim
17) Jalan Kuntoni
18) Jalan Borhan
19) Jalan Bkt Serdang
20) Jalan Perak Kiri
21) Jalan Sentosa
22) Jalan RRB
23) Jalan RTB
24) Jalan Pinggir Dua
25) Jalan Pak Rashid
26) Jalan Rantau Panjang
27) Jalan Wak Iman
IPD Sepang
1) Jalan Labu Lanjut/Taman Dataran Abadi
2) Jalan Kota Warisan/BBST
3) Jalan Bukit Canggang/ Bandar Baru Salak Tinggi.
4) Jalan Salak/Sepang
5) Jalan Kg Ginching (hadapan Masjid)
IPD Shah Alam
1) Jalan Kota Kemuning Lebuhraya KESAS
2) Jalan Ke Pasar Tani Shah Alam
3) Jalan HICOM
4) Persiaran Jubli Perak Sek 19
5) Lebuhraya LKSA Dari Arah Jubli Perak ke Plaza Tol Sri Muda
6) KM 8.5 NKVE
7) Jalan Bukit Kemuning Dari Persiaran Kuala Selangor ke Sri Muda
8) Lebuhraya Elite Kedua Arah
IPD Klang Selatan
1) Jalan Raja Nong Klang
2) Jalan Teluk Pulai
3) Jalan Kampung Delek
4) Jalan Teluk Gong
5) Jalan Sungai Jati
6) Jalan Perigi Nenas
7) Jalan Johan Setia
8) Jalan Selat Damai
9) Jalan Kampung Pandan
10) Jalan Kg Nelayan Teluk Gong
IPD KLIA
1) Jalan bulatan Masjid KLIA menghala Charterfield KLIA
2) Jalan Banting menghala ke Nilai (Hadapan Bomba KLIA)
IPD Hulu Selangor
1) Jalan Kuala Kubu Bharu –  Bukit Fraser menghala ke Peretak
IPD Sungai Buloh
1) Simpang empat ke Bandar Desa Coalfield, Puncak Alam (Lampu isyarat) Saujana Utama.


Pemandu lori hanyut banjir ditemui lemas
Oleh ISKANDAR SHAH MOHAMED

19 Disember 2021, 9:19 pm
KUALA SELANGOR – Seorang lelaki ditemui lemas selepas cuba menyelamatkan diri daripada lori dipandunya yang dinaiki air di Bandar Sri Coalfield di sini, hari ini.
Pengarah Bomba Selangor, Norazam Khamis berkata, pihaknya menerima maklumat mengenai kejadian menimpa mangsa berusia 45 tahun itu pada pukul 4.50 pagi.
Katanya, sepasukan anggota dari Balai Bomba dan Penyelamat (BBP) Batu Arang dan Bestari Jaya kemudian bergegas ke lokasi kejadian di laluan sebuah persimpangan di kawasan itu.
“Mangsa ditemukan pukul 5.10 petang tadi pada jarak lima meter dari lokasi dia dilaporkan hilang.
“Pada waktu itu, paras air di lokasi berkenaan setinggi empat kaki (1.2 meter),” katanya ketika dihubungi malam tadi.
Jelas Norazam, laluan di kawasan itu dilanda banjir dan hampir menenggelamkan lori tersebut.

“Mangsa dipercayai keluar dari kenderaan itu untuk menyelamatkan diri sebelum hanyut dalam banjir berkenaan.
“Lelaki itu ditemukan dalam keadaan terapung dan sudah meninggal dunia,” katanya.
Tambah beliau, mangsa kemudian diserahkan kepada polis untuk tindakan lanjut.
Sementara itu, Ketua Polis Daerah Kuala Selangor, Superintendan Ramli Kasa mengesahkan kejadian dan kes diklasifikasikan sebagai mati mengejut.
“Kejadian itu tidak melibatkan kemalangan dan mayat mangsa dihantar ke Hospital Tanjong Karang.
“Hasil bedah siasat mendapati mangsa meninggal dunia akibat lemas,” katanya. – K! ONLINE.


TNB tutup sementara 333 pencawang elektrik susulan banjir
Oleh AHMAD SHAHERMAN SHAMSURI

19 Disember 2021, 9:02 pm
PETALING JAYA – Tenaga Nasional Berhad (TNB) telah menutup sementara 333 pencawang elektriknya melibatkan beberapa buah negeri yang mengalami banjir sejak semalam.
Penutupan tersebut membabitkan pencawang di negeri Pahang, Kelantan, Selangor, Kuala Lumpur, Melaka dan Negeri Sembilan
Presiden dan Ketua Pegawai Eksekutif TNB, Datuk Ir Baharin Din berkata, penutupan pencawang elektrik ketika banjir dilakukan demi keselamatan pengguna.
Menurut beliau, TNB sentiasa berusaha memulihkan bekalan dengan mengambil kira aspek keselamatan pengguna dan pekerja TNB.
“Sebanyak 137 pencawang ditutup di Pahang, Kelantan (7) Selangor (117), Kuala
Lumpur (45) Melaka (10) dan Negeri Sembilan (17).
“Sehingga pukul 12 tengah hari tadi penutupan itu melibatkan 17,251 pengguna di Pahang, Selangor (5,062), Kuala Lumpur (4,450), Melaka (634), Kelantan (470) dan 284 pengguna di Negeri Sembilan,” katanya.

Beliau berkata demikian selepas memberi taklimat mengenai operasi TNB dan langkah-langkah yang diambil ketika dan selepas banjir, di Metro Regional Control Center (MRCC) , Kompleks Ibu Pejabat TNB, hari ini.
Pada majlis itu, Menteri Tenaga dan Sumber Asli, Datuk Seri Takiyuddin Hassan berpuas hati dengan kesiapsiagaan TNB dalam usaha yang berterusan menjaga bekalan elektrik dan memastikan keselamatan orang ramai dalam menghadapi bencana banjir.
Mengulas lanjut, Baharin berkata, TNB turut memberikan bekalan elektrik melalui set janakuasa mudah alih di pusat pemindahan sementara yang tidak menerima bekalan daripada pencawang.
Beliau menambah, pihaknya memahami kesukaran yang dialami para mangsa banjir, namun keselamatan mereka tetap menjadi pertimbangan utama dalam proses pemulihan bekalan tenaga apabila air surut.
“Terima kasih atas persefahaman dan kesabaran masing-masing untuk membolehkan TNB mengambil langkah perlu demi memastikan keselamatan terjamin sepanjang proses pemulihan bekalan.
“Terima kasih juga kepada warga kerja barisan hadapan TNB yang bertungkus lumus di lapangan dan saya berharap orang ramai dapat memberi kerjasama dengan mematuhi langkah-langkah keselamatannya,” katanya.-K! ONLINE.


Lelaki ditemui lemas lepas banjir surut
Oleh ISKANDAR SHAH MOHAMED

19 Disember 2021, 11:21 pm
SHAH ALAM- Seorang lelaki yang dipercayai lemas ditemui selepas banjir surut di Pangsapuri Alam Idaman, Seksyen 22 di sini malam tadi.
Mayat mangsa berusia lingkungan 30-an itu dijumpai orang awam di jalan utama kawasan tersebut, pukul 7.50 malam.
Ketua Polis Daerah Shah Alam, Asisten Komisioner Baharudin Mat Taib berkata, pihaknya bergegas ke lokasi kejadian sejurus menerima panggilan kecemasan.
“Hasil siasatan awal mendapati tiada sebarang kecederaan meragukan pads tubuh mangsa, selain itu, tiada sebarang unsur jenayah dalam kejadian berkenaan,” katanya hari ini.
Menurutnya, mangsa dipercayai penghuni sebuah lagi pangsapuri di sekitar kawasan berkenaan.
Tambah Baharudin, kes diklasifikasikan sebagai kematian mengejut.

Terdahulu, satu video berdurasi 14 saat tular di media sosial yang memaparkan penemuan mayat seseorang di atas jalan.
Kawasan itu antara lokasi yang terjejas dan dinaiki air akibat banjir sejak petang semalam. – K! ONLINE.


KKMM agihkan bantuan RM2.18 juta
Oleh LUQMAN RIDHWAN MOHAMED NOR

19 Disember 2021, 8:58 pm
PUTRAJAYA – Kementerian Komunikasi dan Multimedia (KKMM) akan menyalurkan bantuan segera kepada mangsa-mangsa bencana banjir berjumlah RM2.18 juta yang disumbangkan melalui agensi-agensi di bawah KKMM.
Menterinya, Tan Sri Annuar Musa berkata, pengagihan bantuan tersebut akan diselaraskan oleh Agensi Pengurusan Bencana Negara (Nadma).
“Saya juga telah meminta Kementerian untuk mengambil tindakan serta-merta menggerakkan semua aset, bantuan dan kakitangan termasuk Komuniti Keluarga Malaysia untuk membantu penduduk di kawasan terlibat banjir sejak semalam.
“KKMM telah menggerakkan sebanyak 12 buah kenderaan 4×4 dan mewujudkan pusat penempatan sementara (PPS) di agensi KKMM yang mempunyai ruang dan fasiliti bersesuaian,” katanya dalam satu kenyataan hari ini.
Buat masa ini, menurut Annuar, PPS disediakan oleh Perbadanan Kemajuan Filem Nasional Malaysia (Finas) di Kompleks Studio Merdeka, Hulu Kelang yang boleh menempatkan 1,000 orang mangsa banjir.
Pada masa sama, beliau memberitahu, semua Pejabat Suruhanjaya Komunikasi dan Multimedia Malaysia (MCMC) di negeri-negeri yang terjejas banjir sedang bekerjasama dengan pemberi perkhidmatan dan pihak bomba dalam melaksanakan usaha memulihkan perkhidmatan Internet di kawasan yang terlibat.

“Selain itu, MyCreative Ventures di bawah KKMM juga menyumbangkan 2,000 unit Kotak Kasih berupa bakul makanan dengan kerjasama Shopee Malaysia untuk mangsa-mangsa banjir.
“Pihak KKMM bekerjasama erat dengan Nadma untuk penyelarasan dan pengagihan bantuan-bantuan tersebut,” katanya.
Pada masa sama, katanya, kerjasama juga dijalinkan dengan Rumah Prihatin @Grand Seasons, Kuala Lumpur dengan bantuan sejumlah 2,000 pek makanan disediakan setiap hari dan sejumlah 50 bilik penginapan sementara untuk mangsa banjir.
“Kementerian juga telah mengenal pasti seramai 130 buah keluarga warga KKMM dan agensi menjadi mangsa banjir dan bantuan segera berbentuk makanan dan pakaian turut disalurkan kepada mereka,” katanya. – K! ONLINE.


Pengunjung, pengusaha premis hiburan dikompaun RM67,000
Oleh NOR AZIAH MAT NOH

19 Disember 2021, 9:13 pm
KUALA LUMPUR – Pengunjung termasuk pengusaha premis pusat hiburan dikompaun RM67,000 kerana melanggar prosedur operasi standard (SOP) dalam serbuan di Jalan Dutamas, Sentul, di sini, semalam.
Ketua Polis Daerah Sentul, Asisten Komisioner Beh Eng Lai berkata, serbuan itu dijalankan Bahagian Siasatan Jenayah Narkotik Daerah (BSJN) Sentul pada pukul 11 malam, Jumaat lalu.
“Hasil serbuan seramai 67 pengunjung dikompaun RM1,000 setiap individu kerana gagal mengamalkan penjarakan fizikal mengikut SOP Fasa 4 Pelan Pemulihan Negara (PPN).
“Ujian saringan awal air kencing pula mendapati sembilan individu positif dadah,” katanya dalam satu kenyataan hari ini.
Jelasnya, kesemua suspek telah ditahan reman selama tiga hari sehingga 20 Disember ini untuk siasatan lanjut.
“Kes disiasat dibawah Seksyen 15 (1)(a) Akta Dadah Berbahaya 1952 yang membawa hukuman penjara maksimum dua tahun,” ujarnya. – K! ONLINE.


Penamatan amaran hujan berterusan di 8 negeri
Oleh ALWANI ZAFIRAH

19 Disember 2021, 9:23 pm
PETALING JAYA – Jabatan Meteorologi Malaysia (MetMalaysia) memaklumkan penamatan amaran berterusan di lapan negeri berkuat kuasa hari ini.
Menerusi satu kenyataan di laman Facebooknya, negeri yang terlibat adalah Perlis, Kedah, Pulau Pinang, Perak, Selangor, Kelantan, Terengganu dan Pahang.
Ketua Pengarahnya, Muhammad Helmi Abdullah berkata, amaran hujan berterusan dikeluarkan pada pukul 11.30 pagi tadi dan berakhir pada hari ini.
“Penamatan ini disebabkan keadaan cuaca di negeri terbabit dijangkakan bertambah baik.
“Selain itu, orang ramai boleh mendapatkan maklumat cuaca terkini melalui laman web rasmi jabatan atau di talian hotline MetMalaysia 1-300-22-1638 untuk sebarang pertanyaan,” katanya dalam satu kenyataan hari ini. – K! ONLINE.


8 rumah hangus di Flat Sri Johor
Oleh NOR AZIAH MAT NOH

19 Disember 2021, 11:49 pm
KUALA LUMPUR – Sebanyak lapan buah rumah dilaporkan hangus dalam satu kejadian kebakaran di Flat Sri Johor, Cheras, di sini sebentar tadi.
Kebakaran yang dipercayai bermula pada pukul 9.20 malam itu telah berjaya dikawal sepenuhnya oleh Jabatan Bomba dan Penyelamat Malaysia (JBPM) sekitar 11 malam tadi.
Punca sebenar kebakaran masih dalam siasatan pihak bomba. – K!ONLINE


AmBank bakal lancar Program Bantuan Banjir
Oleh KOSMO!

19 Disember 2021, 7:05 pm
PETALING JAYA – Kumpulan AmBank bakal melancarkan bantuan yang disasarkan untuk para pelanggan yang terjejas akibat bencana banjir di seluruh negara.
Ketua Pegawai Eksekutif Kumpulan, Datuk Sulaiman Mohd. Tahir berkata, ini adalah masa yang mencabar untuk seluruh rakyat dan pihaknya komited  menyediakan bantuan kepada semua pelanggan  yang terjejas melalui Program Bantuan Banjir.
“Program ini menyediakan bantuan yang difokuskan kepada pelanggan yang layak dan sedang bergelut dengan kesan akibat banjir.
“Pelanggan akan ditawarkan moratorium sehingga enam bulan untuk semua pinjaman dan kemudahan pembiayaan termasuk kemudahan kad kredit dan tidak akan dikenakan sebarang caj lewat atau penalti sepanjang tempoh moratorium.
Gambar hiasan
“Selain itu, pelanggan yang mahu membuat penggantian buku simpanan, buku cek, sijil simpanan tetap, kad ATM, kredit dan debit, tidak akan dikenakan caj sampingan dan penggantian dalam usaha kami
membantu meringankan beban mereka,” katanya.
Sulaiman menjelaskan, pelanggan AmBank yang mengalami kesulitan dan gangguan akibat banjir boleh menghubungi cawangan terdekat mereka atau Pusat Perhubungan 24 jam AmBank di talian 03-2178 8888.

Di samping membantu para pelanggan, AmBank melalui Kumpulan Kelab AmBank akan menyediakan bantuan kewangan kepada kakitangannya yang terjejas akibat banjir bagi meringankan kesusahan
yang dihadapi oleh mereka.


Lelaki tinggalkan kekasih selepas menang loteri hampir RM20 juta
Oleh KOSMO!

19 Disember 2021, 8:00 pm
OTTAWA, Kanada – Seorang wanita, Denise Robertson menyatakan bahawa dia sedih ditinggalkan pasangannya tetapi perasaan itu bertukar marah apabila dia mengetahui lelaki tersebut meninggalkannya selepas menang besar dalam loteri, lapor akhbar The Sun semalam.
Denise kemudian mengemukakan saman untuk mendapatkan separuh daripada wang £3.5 juta (RM19.5 juta) yang dimenangi oleh bekas kekasihnya, Maurice Thibeault di samping ganti rugi punitif sebanyak £286,000 (RM1.6 juta).
Wanita itu mendakwa bahawa dia dan Maurice membeli tiket loteri Lotto Kanada setiap minggu dan mengimpikan untuk membeli sebuah rumah besar bersama-sama. Menurutnya, mereka telah membuat persetujuan sebelum ini untuk berkongsi semua kemenangan permainan loteri. Maurice bagaimanapun menafikan dakwaan bekas teman wanitanya.
Pasangan itu tinggal sebumbung di Chatham, Ontario dan mendaftarkan hubungan mereka di bawah undang-undang common law yang memberikan hak sama seperti perkahwinan.
Peguam wanita itu, Steven Pickard berkata, pihak berkuasa kawal selia loteri Ontario hanya membayar separuh daripada wang kemenangan Maurice.
Pihak berkuasa itu meninggalkan sejumlah £1.75 juta (RM9.7 juta) kepada mahkamah untuk memutuskan siapa yang berhak ke atas wang tersebut, demikian menurut akhbar tempatan, Windsor Star.

”Mereka sentiasa bersetuju untuk berkongsi wang kemenangan sebagai pasangan kekasih,” kata Steven.
Bagaimanapun, peguam Maurice, Richard Pollock memberitahu saluran berita CBC bahawa anak guamnya tidak melakukan sebarang kesalahan.
“Anak guam saya yang membeli tiket loteri. Dia yang menang. Dia adalah seorang lelaki yang baik dan jujur,” kata peguam tersebut. – Agensi


LLM pantau lebuh raya bertol sekitar Lembah Klang
Oleh ALWANI ZAFIRAH

19 Disember 2021, 7:14 pm
PETALING JAYA – Lembaga Lebuhraya Malaysia (LLM) kini sedang memantau status semasa kejadian banjir yang berlaku di lebuh raya bertol sekitar Lembah Klang bermula semalam sehingga hari ini.
Tindakan tersebut dilakukan susulan amaran cuaca buruk berterusan yang dikeluarkan oleh Jabatan Meteorologi Malaysia yang dijangka berlaku sehingga 19 Disember 2021.
Ketua Pengarah LLM, Datuk Mohd. Shuhaimi Hassan berkata, 10 lebuh raya telah menjadi sasaran pemantauan termasuklah Lebuh Raya Kemuning-Shah Alam (LKSA), Lebuh Raya Baru Lembah Klang (NKVE), Lebuh Raya Jalan Pintas Selat Klang Utara Baru (NNKSB) dan Lebuh Raya Utara-Selatan Hubungan Tengah (ELITE)
“Selain itu, turut melibatkan Lebuh Raya Damansara-Puchong (LDP), Lebuh Raya Shah Alam (KESAS), Lebuh Raya Skim Penyuraian Trafik Lingkaran Kajang (SILK) dan Lebuh Raya Cheras-Kajang (Grand Saga).
“Manakala di lebuh raya bertol yang terlibat arah timur adalah Lebuh Raya Kuala Lumpur-Karak (KLK) dan Lebuh Raya Pantai Timur Fasa 1 (LPT1),” katanya dalam satu kenyataan hari ini.
Sementara itu, Menteri Kanan Kerja Raya, Datuk Sri Fadillah Yusof turut meninjau ke lokasi banjir di Kilometer (KM) 69.5 sehingga 75.1 laluan Bentong ke Karak di KLK.

Jelasnya, Fadillah telah mengarahkan LLM dan syarikat konsesi untuk menghantar bantuan segera kepada pengguna lebuh raya yang terperangkap disebabkan banjir yang menghalang laluan di lebuh raya.
“LLM telah bersiap sedia sepenuhnya dan telah mengambil langkah perlu untuk memastikan kelancaran trafik di lebuh raya dan hebahan maklumat kepada pengguna dari masa ke masa.
“Syarikat pengendali lebuh raya juga telah diarahkan untuk melakukan persiapan dan bersiap siaga bagi menghadapi sebarang kemungkinan yang berlaku di lebuh raya samada melibatkan pengguna atau kemudahan yang disediakan,” katanya.
LLM juga menasihatkan pengguna agar menyemak status banjir semasa dan merancang perjalanan dan memastikan kenderaan dalam keadaan baik.
Di samping itu, pengguna lebuh raya boleh menghubungi Pusat Pengurusan Trafik LLM di talian 1 – 800 – 88 – 7752 untuk mendapatkan maklumat status keadaan lebuh raya sebelum memulakan perjalanan selain layari laman Facebook rasmi LLM atau di Twitter @LLMinfotrafik. – K! ONLINE


Maybank, Etiqa sedia bantu mangsa banjir di seluruh negara
Oleh KOSMO!

19 Disember 2021, 7:21 pm
PETALING JAYA – Maybank  menawarkan bantuan  banjir kepada pelanggan individu, PKS dan pelanggan bukan runcit lain yang terjejas akibat banjir besar susulan hujan lebat sejak beberapa hari lalu.
Ketua Pegawai Eksekutif Kumpulan, Datuk Seri  Abdul Farid Alias berkata, bantuan ini bertujuan meringankan beban kewangan pelanggan yang terjejas akibat banjir, yang turut menyebabkan kerosakan harta benda yang besar dan kesulitan lalulintas.
Menurut beliau, pelanggan boleh memohon bantuan tersebut melalui dua saluran mudah iaitu menghantar maklumat secara emel kepada [email protected] berkunjung ke mana-mana cawangan bank, pusat PKS, pusat perbankan perniagaan atau pusat kewangan auto di seluruh negara.
Semua permohonan akan dinilai berdasarkan maklumat kes yang tertentu,” katanya dalam kenyataan.
Abdul Farid menjelaskan, Maybank juga menawarkan pengecualian yuran dan caj untuk perkhidmatan
terpilih seperti penggantian kad debit, kad ATM atau buku cek yang hilang atau rosak semasa banjir.

“Bank juga memberikan pengecualian untuk caj lewat untuk kad kredit pelanggan yang terjejas,” jelasnya.

Sementara itu, cabang insurans Kumpulan Maybank, Etiqa, telah menyediakan proses tuntutan yang cepat dan mudah untuk pemegang polisi insurans dan pemegang sijil takaful, tanpa keperluan borang atau dokumen sokongan.
Sebagai tambahan kepada Bantuan Banjir, Maybank terus menyediakan program Bantuan Pembayaran Balik pandemik Covid-19 yang masih dijalankan.
“Memandangkan kesan ketara yang timbul akibat banjir semalam, adalah penting bagi kami untuk menghulurkan bantuan melalui apa jua cara yang mungkin kepada komuniti dan kakitangan kami supaya kami dapat mengatasi tempoh mencabar ini bersama-sama.
“Kami telah memberikan cuti bergaji pada 20 Disember untuk pekerja yang terjejas di Wilayah Persekutuan Kuala Lumpur, Selangor dan kawasan lain yang terjejas akibat banjir selaras dengan misi kami – Menginsankan Perkhidmatan Kewangan,”  jelasnya.


Polis Kelantan pantau keselamatan rumah mangsa banjir
Oleh YATIMIN ABDULLAH

19 Disember 2021, 7:17 pm
RANTAU PANJANG – Polis akan membuat pemantauan di rumah-rumah mangsa banjir di negeri ini yang berpindah ke pusat pemindahan sementara (PPS).
Ketua Polis Kelantan, Datuk Shafien Mamat berkata, pihaknya telah menjalinkan kerjasama dengan agensi berkaitan bagi memastikan semua rumah mangsa-mangsa banjir berada dalam keadaan selamat.
“Selain itu, kita juga akan mendapatkan khidmat Pasukan Polis Marin (PPM) untuk membuat pemantauan di lokasi-lokasi yang sukar untuk dimasuki.
“Jadi, penduduk tidak perlu bimbang keselamatan rumah mereka. Polis akan memberikan khidmat terbaik bagi memastikan semuanya berada dalam keadaan selamat,” katanya.
Beliau berkata demikian ketika ditemui pemberita selepas turun padang meninjau keadaan Balai Polis Rantau Panjang di sini yang sudah ditenggelami banjir ekoran limpahan air Sungai Golok hari ini.
Hadir sama, Ketua Polis Daerah Pasir Mas, Asisten Komsioner Mohd. Nasaruddin M. Nasir.

Mengulas lanjut, Shafien memberitahu, pihaknya berharap semua mangsa-mangsa banjir memberikan kerjasama sebaik mungkin sekiranya diarahkan untuk berpindah dengan kadar segera.
Katanya, pemindahan awal itu penting bagi memastikan operasi menyelamat dapat dilaksanakan dengan baik mengikut prosedur operasi standard (SOP) Covid-19. – K! ONLINE.


67 jalan dan lorong ditutup seluruh Selangor
Oleh ABDUL RAZAK IDRIS

19 Disember 2021, 8:08 pm
SHAH ALAM- Kira-kira 67 jalan dan lorong di Shah Alam, Petaling Jaya, Klang, Sepang dan sekitar Kuala Langat ditutup sehingga pukul 4 petang hari ini berpunca daripada air yang masih lagi melimpah laluan terbabit akibat hujan lebat sejak kelmarin.
Laluan yang ditutup itu terus meningkat jumlahnya berbanding pukul 10 pagi tadi apabila 50 laluan ditutup dan terdapat laluan-laluan yang masih belum boleh dilalui berikutan banjir walaupun beberapa kawasan dilaporkan tidak lagi hujan.
Laluan berkenaan termasuk lorong motosikal di persimpangan menghala ke Lapangan Terbang Subang dari Lebuhraya Persekutuan ditutup dan tidak boleh dilepasi sebarang kenderaan.
Menurut Ibu Pejabat Polis Kontinjen (IPK) Selangor dalam satu makluman memaklumkan, perkembangan penutupan jalan akibat banjir dibuat menerusi pemantauan Ibu Pejabat Polis Daerah (IPD) di kawasan tersebut yang disenaraikan seperti berikut:

PD Petaling Jaya (1)
U-turn keluar dari Airport Subang menghala ke Bulatan Airport
IPD Klang Utara(9)
Lebuhraya Shahpadu
Jalan Haji Sirat Menghala Kapar
Persimpangan Jalan Meru
Persiaran Sg. Keramat
Batu 4 Jalan Kapar
Grand Shahpadu Tol Rantau Panjang
Jalan Meru Setia Alam Klang Central
Jalan Inang 5 Bukit Raja
Jalan Bukit Kapar
IPD Sg. Buloh(2)
Simpang Empat Bandar Desa Coal Field Puncak Alam Berdekatan Dengan Lampu Isyarat
Jalan Bukit Cerakah Desa Coal Field Menghala Alam Jaya
IPD Subang Jaya (5)
Lebuhraya LDP Batu 13
Bulatan Puchong Permai
Jalan jurutera
Persiaran Puchong Prima
Persiaran Puchong Permai
IPD Kuala Langat (27)
Jalan Sukepi
Jalan Kg.Jenjarom
Jalan Bukit Komandol
Jalan Rimbayu
Jalan Masjid Bt. 9
Jalan Garuda
Jalan Kasawari
Jalan Tiong
Jalan Jalak
Jalan Murai
Jalan Merak
Jalan Perepat
Jalan Prupuk
Jalan Makmur
Jalan Mikon
Jalan Ibrahim
Jalan Kuntoni
Jalan Borhan
Jalan Bkt Serdang
Jalan Perak Kiri
Jalan Sentosa
Jalan RRB
Jalan RTB
Jalan Pinggir Dua
Jalan Pak Rashid
Jalan Rantau Panjang
Jalan Wak Iman
IPD Sepang (5)
Jalan Labu Lanjut/Taman Dataran Abadi
Jalan Kota Warisan/BBST
Jalan Bukit Canggang/ Bandar Baru Salak Tinggi.
Jalan Salak/Sepang
Jalan Kg Ginching (hadapan Masjid)
IPD Shah Alam (8)
Jalan Kota Kemuning Lebuhraya KESAS
Jalan Ke Pasar Tani Shah Alam
Jalan HICOM
Persiaran Jubli Perak Sek 19
Lebuhraya LKA Dari Arah Jubli Perak ke Plaza Tol Sri Muda
KM 8.5 NKVE
Jalan Bukit Kemuning Dari Persiaran Kuala Selangor ke Sri Muda
Lebuhraya Elite Kedua Arah
IPD Klang Selatan (10)
Jalan Raja Nong Klang
Jalan Teluk Pulai
Jalan Kampung Delek
Jalan Teluk Gong
 Jalan Sungai Jati
Jalan Perigi Nenas
Jalan Johan Setia
Jalan Selat Damai
Jalan Kampung Pandan
Jalan Kg.Nelayan Teluk Gong

Pemakluman berhubung jalan dan lorong ditutup akan dilakukan dari masa ke semasa.


Resort Aliff Syukri di Janda Baik hampir musnah
Oleh HARYATI KARIM

19 Disember 2021, 7:08 pm
PETALING JAYA – Resort milik usahawan terkenal Datuk Aliff Syukri iaitu Sugeh Hill Exclusive Eco Resort yang terletak di Janda Baik, Pahang, terjejas teruk akibat banjir.
Menerusi sebuah video yang dimuat naik Aliff yang kini bercuti bersama keluarganya di Istanbul, Turki, dia berasa begitu sedih melihat resort yang dibinanya hampir musnah.
Selain jalan dan landskap resort yang rosak teruk, gazebo, perabot dan beberapa kelengkapan hanyut dibawa arus sungai yang melimpah.
“Saya terlalu sedih dan tidak boleh fokus percutian saya kali ini kerana melihat apa yang berlaku di Malaysia terutama mangsa banjir amat menyedihkan.
“Saya juga mengalami benda yang sama. Resort saya hampir musnah kerana banjir. Tidak pernah saya menjangkakan seteruk ini.
“Jalan sudah tidak boleh dilalui, landskap semua habis rosak. Saya tidak dapat membayangkan apa anda semua lalui. Saya bersimpati dan mendoakan semoga semuanya dipermudahkan,” kata Aliff.

Aliff turut berjanji akan membantu mangsa banjir sekembalinya di tanah air.
“Insya-Allah sekembalinya di Malaysia, saya akan cuba membantu mangsa banjir, sedaya upaya saya. Doakan semuanya dipermudahkan,” ujarnya lagi.
Dalam pada itu, isterinya Datin Nur Shahida menerusi Instagram meluahkan kesyukuran pelanggan di resort tersebut selamat.
“Seluruh Janda Baik banjir, tidak terkecuali Sugeh Resort. Tiada apa yang saya harapkan melainkan pelanggan saya selamat. Duit boleh dicari, nyawa sangat berharga,” tulisnya yang turut memahami andai pelanggan mahu menunda percutian di resort tersebut.
Sejak kelmarin, Lembah Klang khususnya di daerah Klang dan Shah Alam, Selangor dilanda banjir kilat sehingga menenggelamkan beberapa kawasan.
Kini, bencana tersebut mula menerjah ibu kota sejak malam tadi selepas beberapa kawasan di Kuala Lumpur mula dinaiki air. – K! ONLINE


Bomba sedia bantuan makanan mangsa terperangkap
Oleh ISKANDAR SHAH MOHAMED

19 Disember 2021, 7:26 pm
SHAH ALAM – Jabatan Bomba dan Penyelamat Malaysia (JBPM) bersedia menggerakkan operasi bantuan makanan bagi mangsa banjir yang terperangkap di kawasan kediaman.
Perkara itu diputuskan Kementerian Perumahan dan Kerajaan Tempatan (KPKT) selepas mendapati banyak kejadian tular melibatkan penduduk yang terkandas lama akibat rumah dinaiki air.
Menterinya, Datuk Seri Reezal Merican Naina Merican berkata, bantuan makanan secara umumnya hanya disalurkan kepada mangsa banjir yang ditempatkan di pusat pemindahan sementara (PPS).
“Namun, kita mendapati ada mangsa yang terperangkap lebih 12 jam termasuk berada di atas bumbung rumah.
“Justeru, kementerian hari ini memutuskan operasi bomba akan turut menumpukan bantuan segera makanan kepada penduduk yang terjejas itu,” katanya pada sidang akhbar di Pusat Gerakan Operasi JBPM Selangor di sini, petang tadi.
Turut hadir, Ketua Pengarah JBPM, Datuk Seri Mohammad Hamdan Wahid dan Pengarah Bomba Selangor, Norazam Khamis.

Jelas Reezal, JBPM sentiasa bersiap siaga menghadapi keadaan di luar jangka seperti bencana banjir serius yang berlaku di Selangor.
Dalam pada itu, beliau berkata, seramai 28,272 anggota bomba dikerah dalam kesiapsiagaan operasi membantu mangsa banjir di seluruh negara.
“Ia turut melibatkan aset sedia ada seperti peralatan menyelamat, kenderaan angkut dan bot.
“Selain darat dan air, JBPM juga sentiasa bersedia menggerakkan penyelamatan udara menggunakan aset sedia ada,” katanya.
Tambah Reezal, pihaknya turut bercadang untuk memohon perolehan darurat terutama bagi menambah baik aset bomba sedia ada.
“Ia antaranya melibatkan aset seperti bot-bot kecil yang bersesuaian dan praktikal bagi operasi menyelamat,” katanya.
Mengulas situasi banjir di Selangor, beliau memaklumkan hasil pemantauan bomba mendapati paras air di beberapa kawasan di sekitar daerah ini mula menunjukkan penurunan.
Namun, ia bergantung kepada faktor hujan yang diharap akan kembali pulih dalam tempoh satu atau dua hari lagi. – K! ONLINE.


Doktor keluarkan 156 batu karang dalam perut lelaki
Oleh KOSMO!

19 Disember 2021, 7:30 pm
NEW DELHI – Seorang lelaki di India menjalani pembedahan selama tiga jam untuk mengeluarkan sejumlah 156 batu karang dari dalam perutnya selepas dia mengadu mengalami sakit perut yang teruk, lapor akhbar The Sun kelmarin.
Beberapa doktor berkata, bilangan batu karang yang dikeluarkan daripada badan pesakit itu adalah yang paling banyak di India setakat in.
Pesakit yang merupakan seorang guru dan berusia 50 tahun, pergi  ke sebuah hospital di Hyderabad untuk mendapatkan rawatan.
Setelah melakukan ujian, doktor- doktor mendapati batu karang itu berada di dalam perutnya dan bukan saluran kencing seperti yang biasa berlaku.
Doktor-doktor melakukan prosedur laparoskopik yang membolehkan mereka mengakses bahagian dalam perut pesakit tanpa perlu membelah perut.
Dr. V Chandra Mohan dari Hospital Urologi dan Buah Pinggang Preeti berkata: ‘’Pesakit ini mempunyai batu karang selama lebih dua tahun tetapi tidak pernah mengalami sebarang gejala pada masa lalu.’’

“Bagaimanapun, kesakitan yang tiba-tiba berlaku memaksanya menjalani semua ujian yang diperlukan.
“Selepas menilai keadaan kesihatannya, kami memutuskan untuk membuat prosedur laparoskopi bagi mengeluarkan batu-batu karang itu.
“Semua batu karang itu dikeluarkan sepenuhnya selepas prosedur yang berlangsung selama tiga jam,’’ jelasnya.  – Agensi


Perak siap sedia hadapi bencana banjir
Oleh WAT KAMAL ABAS

19 Disember 2021, 7:22 pm
LARUT – Kerajaan negeri Perak sudah membuat persiapan rapi bagi menghadapi bencana banjir selain mengarahkan pihak jawatankuasa setiap daerah dan agensi berkaitan di negeri ini untuk bersiap sedia.
Menteri Besar, Datuk Seri Saarani Mohamad berkata, semua pihak berkaitan diminta sentiasa siaga tambahan pula dalam keadaan musim tengkujuh dan hujan berpanjangan.
“Kita bimbang kalau berlaku (banjir) pada waktu malam keadaannya akan sukar, kalau nasib tak baik berlaku bekalan elektrik terputus maka kita akan menghadapi masalah.
“Kalau kita tak siap siaga, bila musibah baru kita nak kena cari pusat penempatan sementara. Jadi, semua agensi yang terlibat kena siaga jangan tunggu ia berlaku baru kita nak buat semua itu,” katanya selepas merasmikan Mesyuarat Perwakilan UMNO Bahagian Larut di Dewan Majlis Daerah Selama dekat sini hari ini.
Menurutnya, banjir yang berlaku di daerah Hilir Perak ketika ini disebabkan pertembungan air pasang besar dan hujan yang lebat.
“Sehubungan itu, penduduk di pesisir sungai dan pantai di negeri ini dinasihatkan supaya sentiasa berjaga-jaga terhadap sebarang kemungkinan.”

Sementara itu katanya, kerajaan negeri Perak juga akan melihat bantuan sesuai yang boleh disalurkan kepada negeri-negeri terkesan banjir khususnya di Selangor dan Pahang. – K! ONLINE.


Sultan Sharafuddin Idris Shah zahir rasa sedih, dukacita banjir di Selangor
Oleh ABDUL RAZAK IDRIS

19 Disember 2021, 6:07 pm
SHAH ALAM- Sultan Selangor, Sultan Sharafuddin Idris Shah Alhaj menzahirkan rasa sedih dan dukacita dengan bencana banjir terburuk yang sedang melanda sebahagian besar daerah-daerah di negeri ini susulan hujan lebat sejak beberapa hari lalu.
Menurut baginda, banyak lokasi yang terjejas dan terputus hubungan akibat jalan raya dinaiki air, serta kawasan-kawasan kediaman yang dilanda banjir luar biasa sehingga kini.
“Beta turut menyaksikan sendiri gambar-gambar dan video-video kawasan terjejas dan turut risau dan bimbang dengan kesukaran yang sedang dihadapi oleh rakyat jelata.
“Bagaimanapun, beta terharu melihat semangat kerjasama yang ditunjukkan oleh ahli masyarakat dan kumpulan-kumpulan sokongan yang saling bantu membantu antara satu sama lain ketika berdepan keadaan amat meruncing,” titah baginda di Facebook rasmi Selangor Royal Office hari ini.
Baginda menegaskan, pihak berkuasa yang bertanggungjawab diseru agar menyegerakan bantuan ke seluruh pelusuk kawasan yang terjejas.
Titah baginda selanjutnya, pihak Lembaga Zakat Selangor (LZS) telah diarahkan untuk terus menghulurkan bantuan ke pusat-pusat penempatan sementara banjir dan mengenalpasti situasi rakyat yang kritikal.

“Beta juga menyeru agar pelan tindakan yang lebih komprehensif dikemaskini khususnya apabila berhadapan dengan fenomena bencana banjir luar jangkaan seperti ini supaya respons pantas dapat diambil serta kebajikan dan kesejahteraan rakyat sentiasa terjaga.
“Beta berdoa ke hadrat Allah Subhanahu Wata’ala agar bencana banjir ini segera berakhir dan semua urusan rakyat jelata dipermudah serta kembali seperti sedia kala,” titah baginda lagi. -K! ONLINE.


Wanita dapat hadiah telinga arnab
Oleh KOSMO!

19 Disember 2021, 6:29 pm
JAKARTA – Seorang wanita terkejut setelah melihat hadiah yang diperolehnya berisi telinga arnab sebenar yang telah dikeringkan setelah bertukar hadiah dengan seorang rakan, lapor laman berita Suara.com.
Klip video itu dimuat naik di aplikasi TikTok pada akaun bernama @carinaanjani.
Wanita itu dilihat menunjukkan bungkusan plastik berisi dua keping telinga Arnab itu.
Menariknya, label di hadapan bungkusan tertulis: ‘’100% Arnab.’’
Telinga arnab itu mempunyai bau yang tidak menyenangkan ketika dikeluarkan daripada  bungkusan.
Kerana ingin tahu, wanita itu kemudiannya menyentuh bulu telinga arnab itu menggunakan tangannya sendiri.

“Tetapi sangat halus,” tambahnya.
Netizen mula membanjiri ruangan komen.
‘’Aduh, sedih betul bila bayangkan telinga arnab diambil,” tulis seorang netizen. – Agensi


Cuaca di Selangor, Kuala Lumpur bertambah baik
Oleh ALWANI ZAFIRAH

19 Disember 2021, 6:39 pm
PETALING JAYA – Jabatan Meteorologi Malaysia (MetMalaysia) memaklumkan keadaan cuaca di negeri Selangor dan Wilayah Persekutuan Kuala Lumpur bertambah baik sejak tengah hari tadi.
Terdahulu, hujan berterusan selama dua hari di sekitar Lembah Klang menyebabkan keadaan banjir terutama bagi negeri Selangor yang disifatkan luar jangka dengan kebanyakan kawasan dinaiki air sehingga berlaku penutupan di beberapa laluan utama dan jumlah mangsa yang dipindahkan ke pusat pemindahan sementara (PPS) bertambah.
Sementara itu, MetMalaysia juga melaporkan keadaan hujan di beberapa kawasan di negeri Pahang, Kelantan dan Terengganu yang dijangka berterusan sehingga lewat malam nanti.
Jelas MetMalaysia, orang ramai perlu kekal berwaspada dan sentiasa berhati-hati dengan keadaan cuaca terkini dan dinasihatkan untuk tidak berada di kawasan berisiko banjir. – K! ONLINE.


DBKL HT tepati ramalan juara MIHL 2021
Oleh MUHAMMAD ZUHAILY BADLISHAH

19 Disember 2021, 6:23 pm
KUALA LUMPUR – Pasukan Hoki Dewan Bandaraya Kuala Lumpur (DBKL HT) menepati ramalan selaku pilihan utama apabila menjuarai kejuaraan sulung Liga Hoki Dalam Dewan Malaysia (MIHL) kategori wanita musim ini.
Kejayaan itu hadir selepas DBKL HT berjaya menewaskan MOHC 3-1 pada aksi final di Arena Universiti Pendidikan Sultan Idris (UPSI), Tanjung Malim, Perak hari ini.
Tiga gol DBKL HT diperoleh menerusi Nuraini Abdul Rashid seawal minit ketujuh, Nor Izaidah Ibrahim (m-16) dan Qasidah Najwa Muhammad Halimi (m-28).
MOHC yang lebih banyak menguasai permainan, terpaksa akur tewas pada aksi final itu apabila sekadar menjaringkan satu gol menerusi Nur Syafiqah Mohd. Zain pada minit ke-34.
Nuraini yang turut ditabalkan sebagai penjaring terbanyak kejohanan, menganggap kejayaan itu hasil usaha dan kerja keras daripada semua pemain.
“Alhamdulillah, syukur kerana DBKL HT berjaya muncul sebagai juara sulung kejohanan.

“Kejayaan ini sebenarnya adalah kejayaan sepasukan, hasil usaha, disiplin dan komitmen tinggi yang ditunjukkan semua pemain sebelum dan sepanjang kejohanan ini,” kata Nuraini.
Tempat ketiga pula menjadi milik pasukan Mutiara Impian-MSSPP-PSHA selepas menewaskan Wipers 3-2 pada penentuan tempat ketiga dan keempat kejohanan. – K! ONLINE


Plaza Tol, persimpangan bertingkat Shah Alam masih ditutup
Oleh NOR AZIAH MAT NOH

19 Disember 2021, 6:13 pm
PETALING JAYA – PLUS Malaysia Berhad (PLUS) hari ini mengumumkan Plaza Tol dan Persimpangan Bertingkat Shah Alam kekal ditutup berikutan kejadian banjir kilat yang berlaku semalam.
PLUS menerusi satu kenyataan hari ini berkata, usaha menyelamat mangsa terkandas di lebuh raya berkenaan masih diteruskan sehingga pukul 7 pagi tadi.
“Usaha menyelamat PLUS bersama Polis Diraja Malaysia (PDRM) dan Jabatan Bomba dan Penyelamat Malaysia (JPBM) berjaya memindahkan lebih 226 mangsa dengan selamat, mereka ditempatkan di lokasi sepanjang lebuh raya termasuk ibu pejabat, Persada PLUS.
“Setakat ini, trafik masih dilencongkan ke Persimpangan Bertingkat Subang dan Persimpangan Bertingkat Seafield,” kata kenyataan itu hari ini.
Tambah kenyataan itu, PLUS akan terus memantau keadaan lokasi dan kini sedang melakukan kerja-kerja pembersihan di sepanjang lebuh raya tersebut.
“Orang ramai yang merancang untuk pergi dan balik dari kawasan ini dinasihatkan supaya menangguhkan perjalanan mereka sehingga diberitahu atau mencari laluan alternatif.

“Pengguna jalan raya juga dinasihatkan untuk mendapatkan maklumat trafik terkini di laman web PLUS, www.plus.com.my, Facebook PLUS Malaysia, Twitter PLUSTrafik serta PLUS App,” ujarnya. – K! ONLINE